
Első fejezet 


A NYUGATI STEPPÉK ÚJ URAI 


A hatalmas euráziai steppeövet az Áltai és a Tien 
san hegyláncolatai szinte kettévágják derékban egy 
keleti (Mongólia) és egy nyugati (Turkesztán, Nyu- 
gat-Szibéria, Pontus) félre s csupán keskeny homo- 
kos átjárót hagynak nyitva Dzungáriában. Mielőtt a 
hunok (hiung-nu-k) hatalmi terjeszkedése, majd ván- 
dorlása megindult volna, az egész nyugati steppén 
az iráni nomádok voltak az urak. A steppeöv legnyu- 
gatibb nyúlványain a szkíták korát (Kr. e. 7—4. sz.) a 
szarmata idők (Kr. e. 3. sz. — Kr. u. 4. sz.) követték. 
Mindkét nép tulajdonképpen abból a nagy szaka nép- 
családból rajzott ki, mely az egész turkesztáni, sőt a 
szibériai steppét is megszállva tartotta. A szakák több 
változatban egy keleti-iráni nyelven beszéltek. Ez a 
nyelv még ma sem halt ki egészen, él kései leszár- 
mazóiban: a turkesztáni jaghnóbiban, egyes Pámir- 
nyelvjárásokban és részben az afgánban. A szogdok 
nyelve is a szaka volt. Minthogy ők közvetítették a 
Kínából és Indiából érkező cikkeket nyugatra, a Fe- 
kete-tenger felé és Perzsiába, Közép-Ázsiában a ke- 
reskedelem hosszú ideig szogd nyelven folyt. 


Kínai írók szerint szakák tartják kezükben Fer- 
gánát és a Ten san keleti oldalán Kásgárt, a keleti 
karavánút legfontosabb gócpontjait. Ott is ők ülnek, 
ahol a Tárim-medencéből a selyemút Indiába ágazó- 
dott el. Khotan a fennmaradt nyelvemlékek alapján 
ítélve még a középkorban is szaka város volt. A Tá- 
rim-medence északi peremvárosaiban többféle dia- 
lektusban egy még archaikusabb színezetű indoeu- 
rópai, még pedig kentum-csoportbeli nyelvet beszél- 
tek. Lakói csak a 9. század közepe óta törökösödtek 
el az ujgur hódítók nagytömegű betelepedése követ- 
keztében. Addig minden életmegnyilvánulásukban, 
a ruházat divatjától kezdve a szellemi világ dolgaiig 
az indo-iráni kultúrvilághoz igazodtak. A falfestmé- 
nyekről, melyekre hajdani lakóhelyeik romjai közt 
csak nem régiben bukkantak, európai arcok néznek 
le ránk. A szőkés-vereses haj, a szem kék vagy zöl- 
desbe játszó színe vitathatatlanul amellett tanúsko- 
dik, hogy nemcsak nyelvük alapján, hanem faji ösz- 
szetételükben is az indoeurópai közösséghez tartoz- 
tak. Ezek az indoeurópai és iráni nyomok a Tárim- 
medence keleti kapujáig követhetők. A Nan san észa- 
ki steppe-oldalain, a , selyemút" kiindulási pontjait a 
jüe-csi-k harcias, hatalmas lovas nomád népe szállta 
meg; ők Baktria későbbi leigázói. Tőlük délkeletre 
már a kínaiak földmívelő falvai terültek el a Huang 
ho termékeny lösztalajú völgyében. Tovább észak- 
keletre és északra Mongólia következett török, mon- 
gol és tunguz népeivel. Ide se az irániak, se az indo- 
európaiak nem merészkedtek be, de hatottak rájuk, 
alakították kultúrájukat. 


Észak felé az iráni nomádok kitöltötték az egész 
nyugati steppét s felnyomultak egészen az erdőha- 
tár széléig; még a steppe-szigeteket is birtokukba 
vették. Ők például a Minuszinszk-medence megszál- 
lói a Felső-Jeniszejnél. Azok az emberi koponyák, 
melyek az Oglakty területén kiásott Kr. u. 1—2. szá- 
zadbeli sírokból kerültek elő, félreismerhetetlenül 
indoeurópai jellegűek. Minuszinszk fokozatos eltö- 
rökösödése csak a 3. század után következett be egy 
orosz író szerint. Ezért valószínű, hogy a nyugatabb- 
ra eső ligetes steppék lakói is irániak voltak. S való- 
ban Strabon nemcsak Fergána lakosságát hívja sza- 
kának, hanem azokat a nomád népeket is, amelyek a 
Jaxartes másik oldalán tanyáztak. A kínaiak szerint 
is a Tien san északi steppeoldala szaka népnek adott 
hajlékot. 

Irániak és indoeurópaiak szállásai sorakoznak a 
Pontustól a Huang ho forrásvidékéig és az Áltajig. 
Övék a föld, övék a politikai és kulturális vezetés. 
Más etnikumú népek - és hogy lehettek ilyenek, azt 
fel kell tételeznünk -— szinte elveszni látszanak eb- 
ben az iráni és indoeurópai tengerben. A hunok nyu- 
gati előtörésének épp abban van világtörténeti je- 
lentősége, hogy véget vetett az iráni nomádok hege- 
móniájának a steppén - a városok nem-török jellege 
hosszabb ideig megmarad - és hogy lehetővé tette a 
nyugati steppe fokozatos eltörökösítését. 

Elsőnek azok az irániak kénytelenek átadni he- 
lyüket a török-nyelvű népeknek, akik közvetlenül a 
mongol steppe szegélyén tanyáztak. Így a jüe-csi-k 
már Kr. e. 174-160 körül elhagyják Nan san menti 


hazájukat és Baktriába költöznek, mely ettől kezdve 
Tokharisztán néven szerepel. Azután három nagy tö- 
rök népet látunk leereszkedni az ÁAltaj és a Tarba- 
gataj hegyoldalairól a nyugati steppe erdősebb sze- 
gélyére: a ting-linget, a kie-k"unt és a ho-ku népet. 
Az első nevét a török , mókus" (ting) szóból kapta, 
pásztorkodás mellett főleg prémekkel foglalkoztak. 
A másodikban sokan a kirgizek őseit ismerik fel. A 
harmadikban, a ho-k"u népben a bolgár-törökök né- 
pes családját kell gyanítanunk. Valamennyien a nyu- 
gati steppe szibériai erdős övezetében helyezkedtek 
el. A Kr. u. 3. század közepén egy kínai geográfus 
(műve a Wei 110) a ho-k"u népet valahol a Balkas-tó 
és az Irtis között, a ting-lingeket a Szary szu és az 
Isim folyamterületén, a kirgizeket pedig a mai Turgaj 
steppén találta. Helyzetüket a szóbanforgó népek meg- 
őrizték egészen az 5. század közepéig, az avar időkig. 
A nyugati steppe déli, turkesztáni szegélye a mindin- 
kább nyugatabbra költöző hiung-nu-knak jutott. Dzun- 
gárián előtörve elérik a Jaxartest, az alánok megsem- 
misítése után a Káspi-tengert. Az alánok bukása a 
folyamat utolsó eseménye. 

Alánia meghódítása után a hunok nem fordultak 
mindjárt nyugat felé: a római imperium keleti pro- 
vinciáit kezdték fosztogatni. A 359. évi perzsa hadjá- 
rat alkalmat adott nekik arra, hogy megismerjék Kis- 
Ázsia gazdagságát. 363—373 közt a Kaukázuson át 
betörnek Arméniába, végig száguldanak a római Me- 
zopotámián és Edessáig is eljutnak. Szent Efraim, a 
szír egyház kimagasló alakja röviddel előbb költö- 
zött a városba Nisibisból, így tulajdon szemeivel lát- 


hatta, mint hágtak fel az istentelenek a város magas- 
latára, hogy meggyalázzák az Ur dicsőségére emelt 
férfi és női szerzetesházakat. A hunok kegyetlensé- 
gükkel és vadságukkal nagy rémületet keltettek a 
provinciák lakosságában. Efraim Góg és Mágóg né- 
pét fedezi fel bennök, akiknek jövetelét előre meg- 
jósolta Ezékiel próféta. Azt írja, gyermekek húsát 
eszik, asszonyok vérét isszák. Kiabálásuk oroszlá- 
nok bősége. Paripáikon szélvészként repülnek tova 
az ég és a föld határai között. Félelmet keltenek az 
egész földkerekségen, melyet özönvíz módjára borí- 
tanak be hadaikkal. Nincs senki, aki ellent tudna áll- 
ni fegyvereiknek. Ez az első leírás a hunokról a nyu- 
gati irodalomban. 

A Donnál feltűnő hunok törökös jellege szembe- 
szökő. Török először is külső alkatuk. Ammianus 
Marcellinus szembeállítja az iráni alánokat velük, hogy 
annál élesebben mutatkozzék az új hódítók idegen 
rútsága. Míg az alánok magas növésűek és szép al- 
katúak, hajuk jobbára szőke -— e leírás a mi alánjaink- 
ra, a jászokra is jól ráillik —, ahunok minden szépség 
nélkül valók, megöregszenek a nélkül, hogy szakál- 
luk kinőne, tagbaszakadt, erős, vastagnyakú embe- 
rek, görbék és formátlanok s úgy festenek, mintha 
kétlábú állatok vagy inkább durván kivájt emberáb- 
rázatú tuskók volnának, melyek a hidak párkányait 
szokták díszíteni. Jordanes leírása se valami hízelgő. 
Szerinte arcuk ijesztően fekete, inkább valami idom- 
talan húsgombóc, mint emberi ábrázat, s szemük he- 
lyén csak pontok látszanak. Jordanes is kiemeli, hogy 
bajusz és szakáll nélkül öregednek meg és ifjúságuk 


szépség nélkül való. Noha alkatra kicsinyek, ügye- 
sen mozognak és gyors lovasok. Széles vállúak és 
nyilazásra mindig készek, nyakuk izmos és büszke- 
ségtől feszülő. Jordanes Attilát is ilyennek rajzolja. 
Attilája alacsony termetű, széles mellű, feje nagy, sze- 
mei aprók, szakálla ritka, orra tompa, arcszíne rút. A 
hun külseje Claudianus költő szerint is ocsmány. Sido- 
nius szerint még a gyermekek arca is ijesztő. Szűk 
fejben végződik zömök termetük. Szemeik távol áll- 
nak egymástól a homlok alatt két gödörben. Ő is azt 
mondja: a szemek csupán pontok. Arcuk széles és 
orruk nincs is. Mellkasuk hatalmas, válluk széles. 
Ha gyalog Járnak, termetre közepesek, lovon felső- 
testük megnyúlik. 

A hun jelleg ezekből a leírásokból éles körvona- 
lakban bontakozik ki. Egy mongolos beütésű török 
fajta áll előttünk. Különös ismertetőjele a rút arc- 
szín, a tompa orr, a kerek fejben ülő aránylag apró 
szemek, a , kálvinista" nyak és a zömök testalkat. 
Aki például elolvassa Radloff sorait a kirgizek, vagy 
az altaji kalmükök külsejéről, annak az egyezések 
mindjárt fel fognak tűnni. Még az a látszólag sem- 
mitmondó megállapítás is, hogy a hunok szakálla, ba- 
jusza ritkás, jól ráillik a kirgizre és a kalmükre. A hu- 
nok a halotthamvasztás divatját hozzák a pontusi step- 
pére s így sírjaikban alig találni épen maradt csont- 
vázat. Szerencsés véletlennek kell tehát tartanunk, 
hogy két hunkori sírból (Bécs-Simmering és Stráze- 
Vágór Nyitra mellett) mongoloid koponyák is előke- 
rültek. (A szekszárdi sír torzított koponyáját valószí- 
nűleg egy római szolgálatba állt alán harcosnak kell 

tulajdonítanunk.) A leletek csakis a hunoktól szár- 
mazhattak. Az antropológia tehát igazat ad a latin írók- 
nak. A honok törökök voltak. 

De nemcsak külső alkatuk volt török, hanem nyel- 
vük is. Sikerült kimutatni, hogy a hunok törökül be- 
széltek. Nyelvük azonban nem a csuvasos bolgárral 
egyezett, hanem azzal a török nyelvvel, melyet a tür- 
kök, ujgurok és avarok is használtak. 

Második fejezet 


BIRODALOMALAPÍTÁS EURÓPÁBAN 


A Donon - a Tanaison - túl, mely az ókoriak sze- 
mében Európa és Ázsia határát jelképezte, már a gó- 
tok laktak. Telepeik az egész oláh síkságot ellepték 
egészen az Olt folyóig és északra felnyomultak Mold- 
vába és Erdély déli hegyvidékébe. A nyugati gót ágat 
, erdőlakó", tervingi visigótoknak hívták. Kis helyi- 
fejedelmek kormányzata alatt éltek, akárcsak régen, 
amikor még fent, északon tanyáztak. A keleti gótok 
országa a Dnyesztertől a Donig terjedt. Ök voltak a 
, puszták lakói" (gruntungi austrogoti). Ellentétben 
nyugati fajtestvéreikkel — alighanem alán ösztönzés- 
re — egységes királyságot alapítottak, mely a 4. szá- 
zadban, Ermanarik királyuk alatt érte el legnagyobb 
kiterjedését. A herulok az Azovi-tenger körül, a szláv 
venétek a Dnyeper felső folyamterületén, a baltok 
(aesti) a Keleti-tenger partvidékén, a finnugor merja, 
mordva és mescsera népek, mind-mind nekik szol- 
gáltak. 

Birodalmuknak a hunok vetettek véget, kik Alánia 
meghódítása után közvetlen szomszédaik lettek. A 
kortársak a hunokat hegyóriásokról legördülő szél- 

vészhez hasonlították, mely hirtelen jön és útjában 
mindent letarol. A kép hamis. A hun, mint minden 
nomád nép, óvatosan, józan körültekintéssel készült 
fel a döntő csapásra. Így törte meg a gótok ellenállá- 
sát 15. Kisebb portyázó rajtaütésekkel kezdték és si- 
került nekik mindazokat a népeket fellázítani, me- 
lyek csak kelletlenül hódoltak meg Ermanariknak. 
Aztán a legszörnyűbb rémségeket terjesztették ma- 
gukról, úgy hogy a döntő ütközet napján már egy meg- 
félemlített, harcban kifáradt sereg állt szembe ve- 
lük. A gótokat teljesen megzavarta a hunok lovas no- 
mád harcmodora. Ök germán módra szabályos kézi- 
tusára készültek fel, nehéz, sűrű hadirendben. Nagy 
volt a meglepetésük, midőn a hunok semmiképp sem 
akartak álló harcba bocsátkozni velük, hanem csu- 
pán messziről próbálták nyilaikkal, váratlan megro- 
hanással soraikat megbontani. Ermanarik, látva ser- 
regének szétzüllését, kétségbeesésében önmaga ol- 
totta ki életét (373—374 körül). 

A győzők nagylelkűeknek mutatkoztak: a gótok 
megtarthatták eddigi szállásaikat, sőt királyt is vá- 
laszthattak maguknak uralkodóházukból. De mint- 
hogy Ermanariknak nem volt uralkodásra alkalmas 
fiutóda, az amálok egy másik ágából választottak fe- 
jedelmet Vithimir személyében. Ez a gót birodalom 
helyreállítására törekedett. Zsoldba fogadott kisebb 
hun csoportokat — nomádok mindig kaphatók por- 
tyázásra — és azután megindította hadjáratait a kör- 
nyező népek ellen. Amint a hunok látták, hogy a gó- 
toknak az önállóság a fejükbe szállt, sereget küldtek 
megleckéztetésükre. A sereget Balamber vezette. 

De most se nyers erővel akartak győzni. Cselhez fo- 
lyamodtak. Pártviszályt szítottak a gótok közt és azu- 
tán szövetségre léptek Vithimir ellenfeleivel, akik a 
királyi dinasztia félretolt Ermanarik-ágát szerették 
volna trónra juttatni. A hun sereg megindult. . . Vithi- 
mirnek nyíl fúródott homlokába és rövid, nem egé- 
szen egy éves uralkodás után meghalt (375 körül). 
Vithimir fia, Viderik még kiskorú volt. Így a meg- 
vert gót párt vezérei, Alatheus és Saphrax tanácso- 
sabbnak találták, ha felhagynak a további harccal. A 
nyugati gótok földjére menekültek, míg a nép zöme 
továbbra is a Pontusnál maradt és most már ellenke- 
zés nélkül behódolt a hunoknak. Maguk választhat- 
ták királyukat, de a függőség jeleként ki kellett kér- 
niök a hunok , tanácsát". Királyuk neve, Hunimund 
mindent elárul új helyzetükről: annyit jelent, hogy 
, a hunok védelme (Mund) alatt élő". A hunok köze- 
ledésének hírére a nyugati gótok feledve minden szét- 
húzást ugyancsak a Dnyeszter partjánál álltak fel Atha- 
narik vezérlete alatt. A hunoknak sikerült az eléjük 
küldött gót felderítő osztagot kikerülniök és az éj- 
szaka folyamán, a hold sugarainak gyér világossága 
mellett, váratlanul a gótokra támadtak. Athanarik elő- 
ször a Szeret felső szakaszához húzódott vissza, he- 
venyében ásott földsáncok mögé, majd tovább nyu- 
gatra. Az Olt és a Duna közén lakó taifalokon átgá- 
zolva az erdélyi kaukalföldön keresett menedéket, 
az alföldi szarmaták közvetlen szomszédságában. A 
nyugati gótok nagyobbik része azonban nem őt, ha- 
nem régi vetélytársát, Fritigernt követte. Míg Atha- 
narik állandó ellenségeskedésben állott a római impe- 

riummal, addig ez szövetkezett Valens császárral, 
sőt felvette Valens hitét, az ariánus-kereszténysé- 
get. Levonult az Al-Dunához és hivatkozva politikai 
múltjára és ariánus hitére, bebocsátását kérte a biro- 
dalomba. Seregét mint valami hátvéd kísérte Ala- 
theus és Saphrax keleti gót népe. 


Konstantinápolyban ekkor Valens volt a császár, 
Akárcsak korán elhunyt bátyja, Valentinianus, mint 
amolyan félművelt katona, minden áron utánozni sze- 
rette volna a dicső Konstantinos-ház görög litterá- 
torságát. Ennek a humanista hagyománynak Rómá- 
ban Ausonius költő, Konstantinápolyban pedig egy 
peripatetikus, Aristoteles-követő bölcselő, Themis- 
tios volt a hivatalos képviselője. A pogány Themistios 
nagy befolyásra tesz szert a császári udvarban, Cons- 
tantiustól Nagy Theodosiusig ő a császári ház leg- 
főbb bizalmasa. Valens is hatása alatt állt. Kormány- 
zata rosszul sikerült, torz illusztrációja annak, ami- 
ért a bölcselő hevült és amit oly szeretettel kötött 
császár-tanítványa lelkére. Minthogy a császárban 
az isteni világrend nyilatkozik meg és a császár Is- 
ten képmása, nagy feladat az ő feladata: rá vár a li- 
mesen túli barbárság beillesztése az isteni uralom 
földi rendszerébe, az imperiumba. Helytelen volna a 
bűnözőket halállal sújtani. Arra kell törekedni, hogy 
, megjavuljanak" és hogy ismét értékes tagjai legye- 
nek a társadalomnak. Ugyanígy méltatlan volna a csá- 
szárhoz az is, ha a barbárt, mert külső ellenség, egy- 
szerűen megsemmisítené. A cél csak egy lehet: meg 

kell őt nyerni, , megtéríteni" a római kultúra számá- 
ra. Így gondolkozott Themistios és az udvar e szel- 
lemben határozott. A császári tanácsban a döntést 
nagy szócsaták előzték meg. A katonák aggodalmas- 
kodtak. Féltek, hogy a sok barbár befogadott még 
bajt csinál. , Azok azonban - jegyzi meg Eunapios —, 
akik a császár kegyében az első helyet foglalták el 
és akiknek szava a legtöbbet ért a tanácsban, csak 
letorkolták ezeket, mondván, kitűnő katonák, de a 
politikához nem értenek." A , hivatalnok-párt" feje 
pedig, Themistios, 383-ban, amidőn már foszladoz- 
tak az ábrándok felhői, még így tudott beszélni: A 
Trákiában letelepített gótokkal az fog történni, ami a 
galatákkal Kis-Azsiában. Ezeket senki sem nevezi 
már barbároknak... Nevük még a régi, életmódjuk 
azonban már római. Ugyanazokat az adókat fizetik 
mint mi, katonáskodnak mint mi, hivatalokat kapnak 
akárcsak a római polgárok és törvény előtt sincs kü- 
lönbség köztük és köztünk. Kétségtelen, hogy a gó- 
tok elsősorban ennek a magasröptű, moralizáló bé- 
kepolitikának köszönhették befogadásukat. 

Ez a gótok betelepítésének mintegy szellemi hát- 
tere. De más, politikai okok is közrejátszottak ab- 
ban, hogy a gótok kérése , több örömöt mint félel- 
met keltsen a császári udvarban" (Ammianus). A ró- 
mai polgár és a római katona útjai már Gallienus csá- 
szár uralkodása óta (260—-268) elváltak egymástól: a 
katona hovatovább már csak barbár zsoldos. Dioc- 
letianus, a nagy katonacsászár, úgy próbált segíteni 
az elpolgáriasodás nyomán jelentkező rekruta-hiányon, 
hogy bevezette a volt katonák fiainak (veteranorum 
filii) kötelező katonaszolgálatát, a földesurakat pedig 

colonuskatonák kiállítására szorította. Az általános mun- 
káshiány következtében természetesen egyetlen egy 
földesúr se adta szívesen katonának colonusát, vagy 
ha eleget is tett a kötelezettségnek, csak a leghitvá- 
nyabbakat küldte a császár seregébe. Valens ép ezért 
nagy hadi reformra szánta el magát. A rendes hadke- 
retek kitöltése római polgárokkal és colonusokkal 
felesleges; elegendő egy egészen kisszámú derék- 
had is, hiszen a tulajdonképpeni seregeket a betele- 
pedő barbárok közül fogják ezentúl összetoborozni. 
, Lenézte a veteránokat" — hányják szemére a kor- 
társak -—, holott a múlt nagy háborúit ezek az érde- 
mes hadfiak viselték. Valensnek azonban colonus- 
rekrutákra sincs szüksége. A római birtokososztály 
nagy örömére ezentúl valamennyi provincia arany- 
nyal válthatta meg rekruta-kiállítási kötelezettségét. 
A hiányzó katonaanyagot a betelepülő gótok hadkon- 
tingenseiből kívánta pótolni. Nyilvánvaló, Valens csá- 
szár 376-ban oly reformot akart életbe léptetni, mely 
csak Nagy Theodosius halála után vált valóra. A ha- 
nyatló császárságnak végül nincs már rendes hada, a 
dicső légiókat és auxiliákat alkalmilag összeszedett 
zsoldos seregek váltják fel. Valens abban is példát 
adott az utódoknak, hogy a limesen belül — eddig csak 
kívül - letelepített barbár néppel kötött foedust. A 
későbbi foedusok (380, 382) mintája az a szerződés 
volt, mely közte és a gót Fritigern közt jött létre. 


376 őszén a mai Silistriából futottak ki azok a ha- 
jók, melyek a gót menekültekért mentek. A nagy zűr- 
zavarban a rómaiak elmulasztottak túszokat szedni s 

arra sem ügyeltek, hogy a gótok lerakják fegyverei- 
ket, noha mindezt a császár a parancsnokok lelkére 
kötötte. Az éhes, vert csapatot végsőkig bőszítette a 
római parancsnokok gaz üzérkedése az élelmisze- 
rekkel. Amikor tehát 377 elején Marcianopolisnál vI- 
szályba keveredtek kísérőikkel, az éhségtől és mél- 
tatlan bánásmódtól felizgatott tömeg nyílt lázongás- 
ba tört ki: megfúvatták szörnyű hangú kütrtjeiket, 
zászlóikat meglobogtatták a szélben és hordákba ve- 
rődve nekiestek a védtelen falvaknak, csak a meg- 
erősített városok tudták tartani magukat. A perzsa 
hadszíntérről elősiető római hadaknak már-már si- 
került beszorítani a gótokat a Haemus és a Duna kö- 
zé, amikor Fritigern merész fordulattal szövetkezett 
népe megrontójával, a hunokkal. Nem lehetett vala- 
mi nagyszámú az a hun-alán raj, mely Fritigern hívá- 
sára a Dunán átkelt. Mindenesetre elég volt arra, hogy 
a rómaiak feladják a Balkán-hegység megerősített 
hágóit, a második , limest". A torlaszok kinyíltak és 
a gótok, kikhez időközben ÁAlatheus és Saphrax ke- 
leti gótjai is csatlakoztak, egész Konstantinápolyig 
végigpusztították Irákiát (377 végén). Ezeknek a szo- 
morú eseményeknek hírére a császár a szerencsét- 
len Arméniát sorsára bízta és a sereg zömével a per- 
Zsa frontról a gótok ellen ment. A győzelem könnyű- 
nek látszott. Anélkül, hogy megvárta volna császár- 
társa, Gratianus nyugat-római segédcsapatainak meg- 
érkezését, megütközött velük Hadrianopolis (Driná- 
poly) közelében. De a hadi szerencse Fritigernek ked- 
vezett. A győzelmet a barbár ismét a hun-alán se- 
gédcsapatnak köszönhette, mely Alatheus és Saphrax 

keleti gótjaival együttesen váratlan berohanással el- 
döntötte a csata kimenetelét. Valens halálát lelte a 
csatatéren és vele odaveszett a római hadseregnek 
mintegy kétharmad része (378. aug. 9.). Így az em- 
lékezetes hadrianopolisi csata — a kortársak innen 
datálták a birodalom felbomlásának kezdetét — nem- 
csak a gótoknak hozott dicsőséget, hanem mellettük 
a hunoknak és alánoknak is. 

A megvert római sereg szétszóródott és a védte- 
lenül maradt trák provinciákban nem volt többé sen- 
ki sem, aki a hunok és alánok kisebb csapatával együtt 
pusztító gótoknak útját állhatta volna. Csak olyan meg- 
erősített városok, mint Hadrianopolis, Heraclea vagy 
maga a főváros, Konstantinápoly tudtak dacolni a ször- 
nyű áradattal. Majd ellátogatnak Illyricumba, sőt fosz- 
togató rajaik feltűnnek Itália kapujánál, a Juli Alpok- 
nál 15. Az új kelet-római császárnak, Theodisiusnak 
csak a 379. év végén sikerül a dunai limes mentén a 
békét ismét helyreállítani, de csak rövid időre. A bar- 
bároknak kellett a harc, hiszen jórészt abból éltek, A 
Dunán átúsztatva Fritigern meg sem állt nyugati gót- 
jaival Makedóniáig. A császárt barbár zsoldosainak 
árulása folytán teljesen váratlanul érte a támadás, 
úgy hogy a gótok egész Görögországot kirabolhat- 
ták, csupán a városok adtak védelmet a lakosságnak 
(380 tavaszán). Ezalatt a barbárok egy másik csoportja, 
Alatheus és Saphrax keleti gótjai, az alán és hun se- 
gédcsapatokkal egyetemben, Fritigernnel összejátsz- 
va Felső-Moesián át betörtek Pannóniába és sok út- 
jukba esett várost, köztük Mursát (Eszék), Stridont 
(a pannón-dalmát határon), elhamvasztottak. 

Ettől az időponttól kezdve a barbár szövetsége- 
sek útjai elváltak egymástól. Külön vesznek részt a 
hadjáratban és amikor végre megbékélnek a római- 
sággal és Róma zsoldjába állnak, más-más provinci- 
ában kapnak új hazát. Fritigern nyugati gótjait Theo- 
dosius Alsó-Moesia és Dácia ripensis egymással szom- 
szédos részein telepíti le, Alatheus és Saphrax kele- 
ti gót népcsoportjának, valamint a hozzájuk szegő- 
dött hun és alán rajnak viszont Felső-Pannóniában 
jelöl ki Gratianus szállást. A nomád hunok és alánok 
e területnek kétségkívül északi stepperészét vették 
birtokukba, a Rába és a Fertő-tó közötti sós puszta- 
ságot, melyet hajdan deserta Botorum-nak hívtak és 
mely több mint négyszáz év multán ugyancsak egy 
steppenépnek, a megvert avarságnak válik menedé- 
kévé. A keleti gótok telepei minden bizonnyal tőlük 
délre, a mai Zala megyének megfelelő, erdősebb vi- 
déken feküdtek. 

Valens álma beteljesedett. A limesen belül barbá- 
rok telepednek le katonáskodás céljából, saját elöljá- 
róik fősége alatt. Magukra veszik az eddigi római , limi- 
tanet" hadi terhét és bizonyosszámú hadkontingens 
kiállítására kötelesek. Mindezért adómentességet 
élveznek és zsoldot húznak. A keleti gótokkal, majd 
két év múlva (382) nyugati gótokkal is nyélbeütött 
foedust úgy ünnepelte a barbárbarát irányzat, mint 
valami nagy győzelmet. E politika lelke, Themistios 
büszkén jelenti ki, hogy sohasem volt még ily hatal- 
mas a római had. Theodosius panegyricusa pedig így 
zengi urának dicséretét: , Kegyességed által elbájolva 
oly tömegével tódult Hozzád mindannyi szkíta nép- 

ség, hogy úgy tűntél fel, mintha a sorozást, melyet 
elengedtél a rómaiaknak, barbáraidnak tetted volna 
kötelezővé. O, megemlékezésre méltó dolog! Római 
vezérek és római zászlók alatt vonul fel az, aki vala- 
mikor még Róma ellensége volt, és oly hadijelvé- 
nyeket követ, melyekkel nemrég még szembenáll- 
ott." És nem kell-e bizakodni a jövőben, amikor a be- 
fogadott gót hadfiak szemmelláthatóan a rómaiasodás 
és polgáriasodás útjára léptek? Igaz, a provinciák né- 
pe tulajdonképpen nekik adózik, annonát, pénzt, élel- 
met kapnak ezek a barbárok, de vajjon nem kellett-e 
a légiókat is fenntartani? Mindez azonban hiú remény- 
nek bizonyult. Fritigern nyugati gótjai azok, akik ké- 
sőbb Alarik vezetése alatt Invicta Roma kifosztására 
vonulnak és akik kevéssel utóbb foederált királysá- 
got alapítanak Galliában (418). Ezzel sírásói lesznek 
a nyugat-római császárságnak. 

380-ban a keleti-gótok egy töredékével egy hun 
és egy alán raj is betelepszik Pannóniába. Számuk 
nem lehetett túlnagy. Ammianus kifejezetten említi, 
hogy csak , egynéhányan" voltak, Theodosius csá- 
szár panegyricusa pedig azt állítja róluk: , Féltek at- 
tól, hogy csekélynek tartják számukat." Régészeti 
nyomaikkal azonban találkozunk. Hun íj- és nyíl-tö- 
redékek a carnuntumi késő-római tábor, valamint a 
bécs-simmeringi sírok archeológiai anyagában, to- 
vábbá egy hun áldozati üstnek fennmaradt darabká- 
ja az intercisai (Dunapentele) római tábor egyik ké- 
ső-kori épületromjában kétségtelenné teszik, hogy a 
limes római őrsége között már hun zsoldosok is akad- 
tak. Egy erősen mongoloid jellegű koponyalelet is 

jelenlétük mellett bizonyít. Noha számuk nem volt 
nagy, mindazonáltal jelentős szolgálatokat tettek a 
római imperiumnak. 380-ban állnak Róma zsoldjába, 
383-ban már fontos szerep vár rájuk. Minthogy Grati- 
anus nyugat-római császárt Maximus ellencsászár 
tartja lekötve, a Raetiába benyomuló alamannok el- 
len Pannónia foederált hun-alán népe vonul. A Duna 
mellől előtörve, végigpusztítják az alamann falvakat, 
elkalandoznak egészen Gallia határig, tovább is men- 
nének, de magasabb parancsra vissza kell fordulniok: 
a császár nem szeretné, ha betörésüket Gallia tényle- 
ges ura, az usurpator Maximus ellenségeskedés je- 
lének venné. A Strassburg mellett, Mundolsheimben 
talált korai hun lelet minden valószínűség szerint e 
betörés alkalmával került germán földbe. Róma meg- 
becsüli ezeket az alán és hun limes-őröket. Gratianus 
császár kedvelt alán testőrségét minden bizonnyal a 
Pannóniában állomásozó alán foederáltak közül válo- 
gatta ki, hiszen ő telepítette le őket katonáskodás 
céljából. De a hunok közül is bejut egy csapatra való 
a gárdába. Amidőn Athaulf, Alarik hívására, Felső- 
Pannóniából Itáliába siet, feltartóztatására egy 300 
főből álló hun csapat is kivonul magának Olympiusnak, 
a nyugati császárság mindenható miniszterének pa- 
rancsnoksága alatt (408). Ez a hun csapat tehát az 
imperium elit-hadához tartozott. Revennában szé- 
kelt és őrizte az udvart. Kitüntető alkalmazása min- 
dennél jobban mutatja, hogy az imperium mily sok- 
ra tartotta a hunok hadi tudományát. 

A Duna bal partján csak kisebb portyázó hun ra- 
Jok száguldoztak. Egy ilyen raj — mint láttuk — alá- 
nokkal együtt zsákmányt reményében átkel a Du- 
nán, csatlakozik a keleti-gótok menekülő csoportjá- 
hoz, hogy végül mint római foederált Pannóniában 
kössön ki. A hunok egy másik leszakadt töredéke 
továbbrohan a mai oláh síkságon, átjut a Kárpátokon 
és egyesül a Duna-Tisza mentén tanyázó szarmaták- 
kal. Ettől kezdve együttesen garázdálkodnak a szom- 
szédos pannón és trák területeken. 378-ban Gratianus 
már harcban áll velük. Mindezek a kóbor hun rajok 
számban kicsinyek voltak ahhoz, hogy uralmat kö- 
veteljenek maguknak a Duna-Tisza mentén lakó bar- 
bár népek felett. Onálló politikai életre képtelenek. 
Beolvadnak idegen népek kötelékébe. 

A hunok zöme a gót hatalom megsemmisítése után 
is régi székhelyén, a Tanaistól (Don) keletre elterü- 
lő steppén maradt. A kortárs Claudianus a 391/392. 
tél eseményeivel kapcsolatban még ezt írhatta: , Van 
egy nép a jeges Tanaison túl, Szkítiának keletre eső 
legtávolabbi vidéke felé, melynél bátrabb, vadabb né- 
pet nem táplál Észak." Sőt még az 5. század első év- 
tizedeiben is a Káspi-tó környékén volt a legfőbb hun 
fejedelem székhelye. Amikor 412 körül Olympiodoros 
a bizánci császár megbízásából hozzá készült, csak 
körülményes tengeri utazás után, sok veszély köze- 
pette érkezett meg a hun főszállásra. 430 táján is- 
mét követek mennek Bizáncból a hun nagyfejede- 
lemhez, de ekkor már nem a tengeren keresztül visz 
az útjuk, hanem a szárazföldön Serdica (Szófta) felé 
fordulnak és a Duna-menti Margus (Szendrő) váro- 

sával szemben, a túlsó parton találkoznak a , szkíta 
királyokkal", 

A pontusi keleti gótok a hun uralom egész ideje 
alatt megtarthatták ősi szállásaikat. Nem kellet félniök 
attól, hogy a hunok kizavarják őket onnan, hiszen a 
győzteseknek volt elég legelőjük. Akkor is a Dnyesz- 
ter és a Don között laktak, amidőn a Duna mentén 
egy új , nyugat!" hun birodalom alakult ki. Az új hon- 
foglalók mintegy átugrották őket és a nyugati gótok 
hajdani országában, az Al-Duna mentén rendezked- 
tek be először. 379-ben a nyugati gótok Fritigern, az 
elmenekült keleti gótok Alatheus és Saphrax veze- 
tése alatt, még nagyobb veszély nélkül térnek vis- 
sza a Duna balpartjára. 380 tavaszán azonban már új- 
ra menekülniök kell a felbukkanó hun erők elől: el- 
özönlik Trákiát és véglegesen római földre teleped- 
nek. Minden bizonnyal ezek voltak azok a hunok, akik 
Sythia provincia (Dobrudzsa) közelében ütötték fel 
sátraikat és akik már korán megismerkedtek a ke- 
reszténységgel. 

A hun birodalom nyugati szárnya eleinte csak azt 
a területet szervezte meg, melyet előtte a nyugati 
gótok mondhattak hazájuknak. Délen a Dunáig ért, 
északon mélyen benyúlt Erdély bérces országába, 
nyugaton nem lépte át a Szörényi-hegyvidéket, me- 
lyen túl a síkságon már a szarmaták földje követke- 
zett. E nyugati hun törzs természetesen csak a no- 
madizálására alkalmas steppeszegélyt szállta meg, 
vagyis a Duna partvidékét. Székhelyét a Duna-delta 
felé, a síkság bejáratánál kell gyanítanunk, ahonnan 
az utakat és az alávetett népeket könnyen szemmel 


24 


tarthatták. 381-ben vagy talán már egy évvel koráb- 
ban, arról kapunk hírt, hogy ezek a hunok szkíreket 
és karpodákokat vontak magukhoz és így együttes 
erővel betörést kíséreltek meg a szomszédos római 
provinciákba. Theodosius császár seregei azonban 
szembeszálltak velük és átűzték őket a Dunán. Ek- 
kor tehát főleg a szkírekre és a karpodákokra támasz- 
kodtak. A szkíreket a veronai laterculus a szarmaták 
és a karpok közt sorolja fel. Ennélfogva Erdélyben 
lakhattak, alighanem a Felső-ÖOlt völgyében. A karpo- 
dákoknak már a nevük is arra utal, hogy fészküket a 
hajdani Dáciában kell keresnünk. Valószínűleg Er- 
dély délkeleti völgyeiben húzódtak telepeik. 


A kilencvenes években megindulnak a hunok első 
nagy hadjáratai az imperium ellen. 391 decemberé- 
ben, amint a Dunát jégkéreg borította, a Káspi-tótól a 
pannón limesig megmozdult minden barbár nép a ha- 
táron és a római imperium pannón és trák provinci- 
áira vetette magát. A szarmaták , dákokkal", vagyis 
a hajdani Dácia lakóival együttesen berontanak Pan- 
nóniába és a Juli Alpokig kalandoznak. Mások megint 
Trákiát látogatják rabló bandáikkal. Basztarnok és 
nyugati gótok a Duna mentéről, alánok a Maeotis part- 
járól, Káspi-tenger környéki népek, melyeket a köl- 
tő-tudósító Claudianus archaikusan gelőónoknak és 
masszagetáknak nevez, a hunok parancsára vérfür- 
dőt rendeznek Irákiában. A beözönlő barbárok azon- 
ban mindaddig kerülik az öszszeütközést a római se- 
reggel, míg maguk a hunok is meg nem jelennek. De 

otilicho, a rómaiak hadvezére, megveri seregeiket 
és talán megsemmisítő csapást mért volna a barbá- 
rokra, ha a császár véget nem vet az öldöklésnek (392 
tavaszán). 

A polgárháború, mely Nagy Theodosius halála (395. 
jan. 17.) után szakadt az imperiumra és melyet a nyu- 
gati gótok lázadása Alarik vezérlete alatt még súlyos- 
bított, ismét barbárokat csalt a határmenti provinci- 
ákba. 395 nyarán már mindkét Pannónia és Dalmá- 
cia a barbárok zsákmánya. Még azok is, kik minded- 
dig távoltartották magukat a háborútól, mint a marko- 
mannok, a guádok és a vandálok asdingi ága, most 
megfúvatták harci kürtjeiket és csatlakoztak az örök- 
ké nyugtalan szarmaták portyázó hordáihoz. Maguk 
a hunok inkább Kis-Ázsiát szemelték ki maguknak, 
mely mindeddig szinte teljesen elkerülte az ellen- 
ség pusztításait. A csapatok élére Basik és Kursik 
állott. A pontusi steppén éppen nagy szárazság dü- 
höngött, így annál nagyobb kedvvel nyergelték fel 
lovaikat. Átkelnek a Dariel-szoroson és , Eszak far- 
kasai" — ahogy a hunokat Jeromos megkülönbözteti 
, Dél ordasaitól", a szaracénoktól — végigdúlják az 
Eufrátes vidékét, megostromolják Antiochiát, sőt Tyrus 
és a szent város, Jeruzsálem megvívására is gondol- 
nak. Innen visszafordulva, Galatáig hatolnak, majd 
perzsa területre merészkednek, de itt rajta veszte- 
nek: a perzsák elszedik zsákmányuk javát és foglya- 
ikat, számszerint mintegy tizennyolcezret, kiszaba- 
dítják. Vissza a mai Bakunál haladtak el, ahol , a ten- 
ger alatti sziklából láng lobog fel? s ahonnan az út a 
debrendi szoroson át már csak pár napig tart a hun 

hazába. 398 őszén maguk helyett elküldik , szolgái- 
kat", a pontusi , gétákat", azaz a keleti gótokat, hogy 
a még le nem tarolt vidékeket fosztogassák. 

E hadjáratokat nem szabad a főtörzs vagy csak az 
egyik szárny egyéni vállalkozásainak tekintenünk. A 
:191/2. évi betörés alkalmával oly népek is felbuk- 
kannak Trákiában, melyek a Káspi-tó felé laktak, te- 
hát föltétlenül a főtörzs, ha nem a keleti szárny, ha- 
talma alatt álltak. A hadjárat tehát az egész hunságot 
megmozgatta. A 395. évi sikeres kalandozásban vi- 
szont minden bizonnyal a nyugati szárny erői is részt 
vettek. Míg ugyanis e szárny szövetséges népei a 
szomszédos pannón részeken zsákmányolnak, addig 
Trákia, mely viszont az aldunai hunságnak volt ter- 
mészetes portyázási területe, a háborútól érintetlen 
maradt. A pannóniai és a kisázsiai események kap- 
csolata arra utal, hogy a hun szárnyak és a főtörzs 
között a legteljesebb együttműködés uralkodott. A 
dunamenti hunság nem alkotott külön birodalmat, 
hanem csak része volt egy még nagyobb birodalom- 
nak. Ennek azonban székhelye Ázsiában, a Káspi-tó 
vidékén feküdt. A két hadjáratban szereplő népek 
alapján nyomon követhető, mint terjed egyre nyuga- 
tabbra a hun befolyás. 391-ben a Duna-Tisza-menti 
síkságon lakó szarmaták már kénytelenek fegyver- 
barátságra lépni a hunokkal s azok a nyugati gótok 
is, kiket talán még Athanarik hozott magával a Szö- 
rényi-hegyekbe, bekerülnek a hun érdekkörzetbe. 
Pár évvel később, 395-ben, azok a népek is, melyek 
a Tiszától a Morva-folyóig, sőt a cseh medencéig lak- 
tak, az új dunai hatalom csatlósaivá szegődnek. Még 

nem hódolnak be, még nem adják fel önállóságukat, 
de már szövetségeseik a hunoknak. 

Alig ült el a csatazaj, a hunok máris új hódítások- 
ra készülődnek. Terjeszkedésük iránya most is nyu- 
gat, útja — a steppe vonulata. Minden nyugatra so- 
dort keleti nomád nép vágyakozva tekintett a Duna- 
Tisza közére, mivel itt a nagy euráziai steppe utolsó 
nyúlványát fedezte fel. A honok nem nyugszanak ad- 
dig, míg ezt a nomadizálásra alkalmas vidéket meg 
nem szerzik maguknak. Másrészt a Tisza mellől nagy- 
szerű utak vittek a Morava-folyó völgyén át Bizánc- 
ba, a Dráva-kapun Itáliába s a Duna mentén a Rajná- 
hoz, Galliába. Az a nagyhatalom, mely keleten és nyu- 
gaton egyenlő súllyal kívánt fellépni, jobb törzsterü- 
letet nem is kívánhatott volna magának a Duna-Ti- 
sZa-menti síkságnál. A főszállás áthelyezésére azon- 
ban nem mindjárt, csak évek múltán került sor. A hun 
nagykirály, név szerint Karaton, , Feketeruhás", még 
a Donon túl lakott, maga körül a hunság zömével. A 
nyugati szárnynak feje Uldin volt, kit , regulus"-ként 
400-ban említenek először az emlékek. Ő vezette a 
hunokat a Kárpátokon túli föld megszállására. 

A hunok már a kilencvenes években bizonyos po- 
litikai befolyásra tesznek szert a Kárpátokon túl la- 
kó népekre. Még nem kérnek teljes meghódolást tő- 
lük, hanem megelégednek puszta szövetségkötés- 
sel. Amikor nagy hadjárataikat vezetik a római impe- 
rium ellen, a szarmatáktól kezdve egészen a marko- 
mannokig oldalukon harcolnak a dunai népek. Most 
azonban a hunok már a nép teljes alávetésére és a 
föld egész birtokbavételére törekedtek. Erre mind- 

azok a népek, melyek kevéssel előbb még együtt küz- 
löttek velük a rómaiakkal, rémülten otthagyják szál- 
lásaikat és a római határon befogadásukat kérik a csá- 
szártól. Az események megismétlődnek. A hunok 
pontusi előnyomulása dobja a gótokat a római impe- 
rium területére. Most hasonlóképpen a hun betörés 
egy nagy népmozgalmat indít útjára. 

Az új honfoglalók a mai oláh síkságról indultak a 
Duna-Tisza medencéjének elfoglalására. Elsőnek azok- 
ra a nyugati gótokba ütköztek, kiket még Athanarik 
vezetett az ú.n. kaukálföldre, a Szörényi-hegyekbe. 
Maguk előtt hajtva, a Tisza menti síkságra űzik őket, 
a szarmaták országába. A szarmaták, Róma hírhedt 
ellenségei, bizonyára könnyen elbántak volna ezek- 
kel a nyugati gótokkal. De a hunokkal nincs kedvük 
harcolni. Nagy tömegekben átlépik a római határt, 
egy részüket Pannóniában szállásolják el mint foede- 
ráltakat, legtöbbjüket azonban Itáliába és Galliába vi- 
szik és 23 praefecturába osztva, beillesztik a rendes 
római had kereteibe (398). Arra a hírre, hogy jönnek 
a hunok, megmozdulnak a többi népek is. A szarma- 
ták északi szomszédai ebben az időben az asdingi van- 
dálok. A Felső-Tisza nyugati oldalán laknak, egyes 
törzseik azonban, követve a Tisza folyását, a Maros- 
torkolatig is előre tolták telepeiket. Most ezeknek a 
vandáloknak egy jelentős raja Godigisel király veze- 
tése alatt Pannóniába költözik és foederált szolgála- 
tot vállal magára. Még a gepidák is megérzik a hu- 
nok előretörését. Erdély északi területén, hol hazá- 
juk volt, leszakadt egy népcsoport törzsükről és nyu- 
gatra vándorol. Talán a hun veszély indítja a marko- 

mannok egyik királyát is arra, hogy népével Noricum 
ripensében római védelem alá álljon. Egy tribunus 
élén, ki viszont a dux Pannontae primae et Nortci ri- 
bensis parancsnoksága alá tartozott, a jövevényeket 
gens-be szervezték (397). 

A nyugati gótok menekülő csoportja Athaulf, Ala- 
rik sógorának vezetése alatt, persze nem tarthatja 
magát soká a szarmaták régi földjén és már 401-ben 
teljes erővel nekiront a limesnek. Az új védelmi szer- 
vezet, mely mindent a foederáltak fegyvereire bí- 
zott, képtelen a támadást kivédeni és Pannóniát rö- 
vid időre (408-ig) kiszolgáltatja Athaulf hordáinak. 
Az alán és vandál foederáltak Norcium ripensébe és 
Raetiába menekülnek, ÁAlatheus és Saphrax keleti 
gótjai és hunjai azonban kemény ellenállás után csat- 
lakoznak Athaulf népéhez. Ha eddig a barbárok azon 
a címen laktak e földön, hogy Róma ügyéért harcol- 
tak, most már nemcsak laknak, hanem uralkodnak is 
Pannóniában. ÁAthaulf mint hódító jelenik meg hada- 
ival. Az imperium természetesen továbbra 1s saját- 
Jának tekinti Pannóniát, noha a tényleges hatalmat 
már nem ő, hanem egy barbár seregvezér gyakorol- 
ja. Mihelyt azonban Áthaulf gót és hun hadával Itáli- 
ába vonult (408), nincs semmi akadálya annak, hogy 
a római kormányzat ismét helyreálljon. 409-ben meg- 
jelenik a comes Illyrici és átveszi a parancsnokságot 
a még fennálló csapattestek felet. 401 óta azonban a 
provincia rohamosan pusztul. A Drávától északra eső 
terület mindinkább elveszti kereskedelmi és kormány- 
zati összeköttetését a központtal. Egyes csastellumok 
még állnak s új pénzzel, zsolddal is ellátják magukat 

(408-tól 423-ig). A hun foglalás (433) azután végleg 
megpecsételi a dráváninneni provincia sorsát. A Drá- 
ván túl a romanizmus már sokkal szívósabbnak bizo- 
nyult, itt az agónia csak 440 körül következett be. 

A hun, mint igazi lovas nomád nép, először a sík 
steppevidéket szállta meg s csak azután terjesztette 
ki főségét a szélek elé. A szarmata földet körülbelül 
401-ben a nyugati gótok pannóniai berohanásával egyi- 
dőben foglalhatta el. Rövidebb később, valószínűleg 
még 405/6 körül, nyomult be a guádok Ipoly és Mor- 
va közti területére. Jordanes gót hagyomány alapján 
tudni véli, hogy a guádok ellenállását a hun uralom 
alatt élő keleti gótság fejedelme, Hunimund törte meg. 
A vereség után a nép részben behódolt a hunoknak, 
részben elhagyva ősi szállásait, a Duna mentén nyu- 
gat felé tódult. Arra a hírre, hogy a hunok a guádokat 
leigázták, a silingi vandálok is vándorbotot fogtak és 
szinte egészen kiürítették sziléziai hazájukat. 400 
után már nem találkozunk vandál nyomokkal Szilé- 
ziában. 

A hunok megjelenése a Pontusnál a gótokat arra 
kényszeríti, hogy a római imperium területén keres- 
senek menedéket. Ezek a gótok azután Hadrianopo- 
lisnál súlyos csapást mérnek az imperiumra, majd 
rövid trákiai tartózkodásuk után Róma kifosztására 
mennek, hogy végül Galliában királyságot alapítsa- 
nak maguknak (418). A népvándorlás első hullámát 
tehát a hunok zúdították a római birodalomra. A má- 
sodik hullám veti a vandálokat, alánokat, a svébeket 
(guádokat) és burgundokat a birodalom területére. 
Ily sok belső ellenséggel már nem tud megbirkózni 

Róma, tagjai megbénulnak. E második népmozga- 
lom felidézői is tulajdonképpen a hunok voltak. Az- 
által, hogy rátették kezüket a Duna-Tisza medencé- 
jére, ismét sok nép vált hajléktalanná. A menekülők 
több kisebb csoportban a Duna mentén a Rajnához 
tartottak. Utközben magukkal ragadták azokat a van- 
dál-alán foederáltakat is, kik herulokkal és menekült 
pannóniai rómaiakkal együtt csak kevéssel előbb (401) 
érkeztek Pannóniából Noricumba és Raetiába. A me- 
net Mainznál érte el a Rajnát. Innen a reguláris csa- 
patokat már korábban Itáliába vitték Alarik ellen, úgy 
hogy csupán a frank foederáltak tanúsítottak elkese- 
redett, de végül is hiábavaló ellenállást (406). 

A kóbor barbár népeknek azonban csak egy része 
vándorolt nyugatra, más részük Radagaisus , pogány 
szkíta" vezérlete alatt Aguileia felé vette útját és 405 
végén betört Itáliába. Az Iszteren (Duna) túlról jött 
és seregének javát gótok alkották. Noha a nyugati 
császárságnak minden elmozdítható hadosztálya már 
úgyis Itáliában állomásozott Alarik miatt, Stilicho, 
római vezér mégis tanácsosnak tartotta új seregek 
fölfegyverzését. Oly nagy volt a szükség, hogy még 
a rabszolgákat is hadba szólította. Zsoldba vette to- 
vábbá Sarusnak, egy nyugati gót vezérnek seregét, 
s még a hun Uldin is megígérte segítségét gazdag 
zsákmány fejében. A római hadvezér ezeknek a se- 
gédcsapatoknak, főleg a hunoknak köszönhette, hogy 
Radagaisust Fiesolénál körülfogta és seregét meg- 
semmisítette (406. aug.). A győzelmi pálmát azon- 
ban a római hadvezér kapta. Stilicho nevét egy dia- 
dalíven és a forumon örökítették meg a győzelem 
örömére. 

A mai morva és cseh mezőkről vissza kellett for- 
ulnia a hunoknak, hogy folytathassák a Duna-Tisza- 
medence elfoglalását. Erdély teljes bekebelezésére 
tulajdonképpen csak most került a sor. Persze, ahol 
vsak tehették, kímélték saját vérüket, s inkább más 
népeket küldtek országok meghódítására. Különö- 
sen sokat vérzett helyettük és érettük a Pontusnál 
hatalmuk alá jutott keleti gótság. A guádokat e nép- 
rész fejedelme, Hunimund veri le, az erdélyi gepidá- 
kat ennek fia és trónutódja, Thorismud, , ékesítve a 
liatalság virágjával", veti hun főség alá. Győz, de oly 
szerencsétlenül esik le lováról, hogy szörnyet hal 
(410 körül). Thorismud nem hagy fiú gyermeket maga 
után; vele kihalt az amálok uralkodóházának Erma- 
narik-ága. , Es amikor meghalt — írja Jordanes régi 
uót hagyomány alapján — az osztrogótok gyászból negy- 
ven éven át más királyt nem helyeztek a trónra, hogy 
emléke örökké éljen az ajkakon..." Ez azonban csak 
szépítgetése a rideg ténynek: szívesen választottak 
volna uralkodót, ha a hunok megengedik. 

A 406. évi áttöréskor a burgundoknak csak egy 
része maradt római földön, a másik megtartotta szál- 
lásait a Majna-Neckar völgyeiben. A hunok valami- 
vel 430 előtt érkeznek hozzájuk, megrohanják, pusz- 
títják területüket. Ebben az ínségben a , rómaiak is- 
tenénél" keresnek védelmet, megkeresztelkednek 
és azután rátámadnak a hunokra és legyőzik őket. 
Pár évre rá azonban mégis hun főség alá jutnak (435 
előtt). A hun terjeszkedés nem állapodott meg a Maj- 
nánál, hanem még ugyanakkor, amidőn első csatái- 
kat vívták a burgundokkal, a frankokra vetették ma- 

gukat. A ripuari frankok országa a Rajna jobbparti 
részein terült el és pedig a Majna-torkolattól egé- 
szen a Rajna deltájáig terjedő szakaszon. A hunok a 
burgundok országán keresztülszáguldva, egészen az 
Alsó-Rajnáig elportyáznak. Oly nagy rémületet kel- 
tenek, hogy sokan a frankok közül át próbálnak jutni 
a Rajnán római területre. Aetius azonban visszaűzi 
őket (428). Igy lefelé veszik útjukat s angol és szász 
rajokkal egyesülve áthajóznak a szembenfekvő Bri- 
tanniába. Ezek voltak a jütök. Róluk újabban azt si- 
került kimutatni, hogy nem Jütlandból, hanem az Alsó- 
Rajna-vidékről érkeztek. A római uralom tehát Bri- 
tanniában is azoknak a népeknek beözönlése követ- 
keztében rendül meg, melyeket a hunok vetettek ki 
szállásaikból. j 
Egyszerre csak megnyílt előttük az Eszaki-ten- 
ger. Vajon mit éreztek ők, a steppe fiai, e látványkor? 
Bántotta őket a nyirkos, sós lég, száraz éghajlathoz 
szokott tüdejükre mázsaként nehezedett az égbolt. 
Tudták, nem lakni jöttek erre. Még zsákmányolni se 
nagyon. Csak uralkodni akartak s főleg biztosítani 
kívánták maguknak a rajnai átkelőhelyeket, egy jö- 
vőbeli galliai tánadás számára. A germán törzsek a 
római limes mentén meghajoltak akaratuk előtt. Egyes 
markomann töredékek a mai Csehország területén, 
az alamannok Svájc felé, a burgundok néhány tör- 
zse, a frankok, köztük a ripuari frankok is az Alsó- 
Rajna mellől — mind hun főség alá kerültek. Amikor 
Attila 451-ben megindítja nagy hadjáratát a nyugat- 
római birodalom ellen, az alamannok, burgundok, fran- 
kok hadkontingensei is csatlakoznak seregéhez. A 

hadjáratban a thüringek is kivették részüket. A , tor- 
inyi" — miként a kútfők említik nevüket — a Harz- 
hegység és a Thüring-erdő, a Werra és a Mulde völ- 
nyei közt éltek. Attila birodalma azonban valószínű- 
leg még ennél is északabbra ért, hiszen Priskos sza- 
vai szerint , hatalmát egészen az óceáni szigetekig 
kiterjesztette", már pedig ezek a szavak csak a hol- 
land-dán szigetvilágra vonatkozhatnak, minthogy a 
almát szigetek nem jöhetnek tekintetbe. 

A hunok - kétségen kívül — megelégedtek e né- 
pek puszta meghódolásával. Csak fontosabb ponto- 
kon helyezték be saját emberüket fejedelemnek. A 
sziléziai kijáró jelentős volt számukra az északra vi- 
vő utak miatt. A höckrichti hun lelet talán azon hu- 
noktól származik, akik ennek a kapunak a védelmé- 
vel voltak megbízva. A leletek közt talált áldozati üst, 
diadém fejedelmi sírra vall. Tovább keletre minden 
jel szerint a mai Oroszországnak csak steppeterülete 
jutott hun uralom alá, tehát a Kiev-Perm-vonaltól dél- 
re elterülő síkság. A Káma mentén talált gyér szá- 
mú hun lelet talán azoktól a hun őrségektől maradt 
fenn, amelyek az erdőhatár mentén lakó akatzir tör- 
zsekre vigyáztak. Ez igen harcias nép volt, , a gabo- 
nát nem ismerte", állattenyésztéssel és vadászattal 
foglalkozott. Ök szállítottak prémet a Volgán le a pon- 
tusi nomádokhoz. A hunoknak már a prémkereske- 
delem hasznáért is érdekükben állott, hogy főségük 
alá vessék őket. Attilának Arykántól származott leg- 
idősebb fia, Ellák uralkodott felettük és ,,a szkíta Pon- 
tus mellékén tanyázó más népeken". 

A hun hatalom felemelkedésével egyidőben az ázsi- 
ai steppéken is egy új nomád birodalom alakult ki. A 
steppe új urai, a zsuan-zsuanok (avarok?) 400 körül 
már a Balkas- és az Aral-tó-menti steppéken is érez- 
tetik hatalmukat. A hunok nem szállnak velük szem- 
be, inkább meghátrálnak nyugatra, hol több lehető- 
ség kínálkozik hatalmi érvényesülésre. Feladják haj- 
dani törzsszállásukat, a Talasz és a Szir darja-menti 
steppét, továbbá Szogdiánát (K"ang-kiü) s keleti vé- 
dőbástyájukat az alánok ősi földjén, az Aral- és Káspi- 
tó közén rendezik be. E keleti kapu birtokában szo- 
ros összeköttetéseket tarthatnak fenn nemcsak a töb- 
bi ázsiai steppenéppel, hanem Kínával, Indiával és 
Perzsiával is. Kínával a közös zsuan-zsuan veszély 
miatt több mint szívélyes a viszony. E keleti határte- 
rület hun fejedelme elküldi Kínába nemcsak követe- 
it, de karavánjait is. Perzsiában II. Jazdgard (438 vagy 
439-457) felújítja a szazanidák hódító politikáját és 
sokat csatázik a hunokkal a Káspi-tó körül (445—446 
kör.). A hunok a perzsák ellenségeskedéseire azzal 
válaszoltak, hogy az örményeket támogatták a 451. 
évi nagy felkelés idején. A Kaukázuson át csapato- 
kat is küldtek nekik. Attila különben egy nagy per- 
zsa hadjáratra is készülődött. Tervét azonban nem 
valósíthatta meg. A hun területekből csak a Gurgán- 
nal (Hyrcania) határos stepperészek, Balkhan és kör- 
nyéke kerültek rövid időre perzsa kézre. 


E sok és sokfajta népet a hunok — bármilyen kü- 
lönösen is hangzik — a rómaiak szövetségében, az 

Imperium hallgatólagos jóváhagyásával hajtották igá- 
mk alá. Az együttműködés nem volt pusztán szeszély 
vagy véletlen műve. Létrejött, mert két hatalom ér- 
(lekei találkoztak. Az imperium örült, hogy egyszeri- 
ben megszabadult a barbár népek zaklatásától. A hu- 
nok, miután uraikká lettek, rendben tartották őket s 
ezzel közvetve őrködtek a limes békéje fölött. A hu- 
nok viszont biztosak lehettek abban, hogy ezek a kü- 
lönféle barbár népek, szétszórva a Pontustól az Esza- 
ki-tengerig, nem kapnak majd ő ellenük bátorítást 
és segítséget az imperium részéről. Magukra hagyat- 
va könnyebben végezhettek velük. A római szövet- 
ség természetesen csak addig volt a hunok számára 
értékes, míg hódításaik előtt álltak. Mihelyt uralmu- 
kat megszilárdították a barbár övezetben, menten 
ők maguk váltak az imperium rémeivé. Így járt kü- 
lönben Bizánc az avarokkal, a türkökkel is, akik a hu- 
nok után hosszabb-rövidebb ideig hegemóniát gya- 
koroltak a barbár világban. Eleinte ezek a nomádok 
is keresték barátságát, később, győzelmes hadjára- 
taik után, ellene fordultak. 

A hunok perzsa szövetségben döntik meg a gó- 
tok uralmát, midőn azonban a mai magyar Alföld meg- 
szállására indulnak, vállalkozásukat már bizánci szö- 
vetséggel fedezik. A nyugati hun szárny fejedelme, 
Uldin , regulus" 400 végén egy lázadó bizánci sereg- 
vezér, a gót Gainas fejével kedveskedik Konstanti- 
nápolyban a császárnak és udvarlása nem is marad 
hatás nélkül: a császár szövetségre lép vele és szép 
ajándékokkal halmozza el (401. jan.). A Duna-Tisza 
közének megszállása azonban nagyobb nehézségek 

nélkül ért véget. Tehát pár év mulva felbontja a bi- 
zánci császárral kötött szövetséget, hogy annál meg- 
hittebb viszonyba lépjen a nyugat-római császári ud- 
varral. A Radagaisus-féle gót invázió idején Rómát 
tulajdonképpen Uldin hunjai mentették meg a pusz- 
tulástól. Ettől az időtől kezdve a hun hatalom mindig 
különbséget tesz a keleti és a nyugati imperium kö- 
zött. Míg Konstantinápoly felé folyvást mennydör- 
gött és gyilkos villámokat szórt, Róma felé a legnyá- 
jasabb arcot mutatta. És mialatt seregei Bizánc pro- 
vinciáit dúlják, fosztogatják s a megfélemlített kons- 
tantinápolyi udvarra évről-évre mind nehezebb adó- 
kat ró, Róma a hun béke boldog éveit élvezi és ha lá- 
zadó germán foederáltjai már-már nagyon szoron- 
gatják, a hun szövetséges segédcsapataira mindig 
számíthat. E kétféle mértéknek magyarázata vilá- 
gos: Uldinnak nincs már mit várnia Bizánctól. Azok 
a területek, melyek a bizánci trák határ mentén fe- 
küdtek, teljesen hatalma alá tartoztak, az ott lakó né- 
pek neki engedelmeskedtek. Ezzel szemben a mai 
magyar medencét és az azon túl eső germán terüle- 
teket még csak most kellett megszereznie, vagy meg- 
szerveznie, az erre lakó népek még szembehelyez- 
kedhettek vele. Erdekében állott tehát, hogy mind e 
népek ellen biztosítsa magának a szomszédos nyu- 
gat-római birodalom segítségét, vagy legalább is hall- 
gatólagos beleegyezését. Szerződik a nyugat-római- 
akkal és ez a szerződés alkalmas arra, hogy évtize- 
dekre szólóan meghatározza a hun hatalom viszo- 
nyát Rómával. 

A hun szövetség Róma kezében ostor, melyet mind- 
annyiszor megsuhint, valahányszor a területére be- 
fészkelődött germán népek már nagyon is rohamoz- 
zák. Alarik tüstént kezes bárányként kezdett visel- 
kedni, amikor híre ment annak, hogy Honorius csá- 
szár 10.000 hun lovasból álló segédcsapat érkezését 
várja. A hun hadak ellátására az udvar elrendelte, hogy 
gabonát, birkát és marhát szállítsanak Dalmáciából. 
A legsúlyosabb csapást a Rajnánál mérte a germá- 
nokra a hun-római szövetség. 436-ban a hunok át- 
kelnek a Rajnán és szörnyű pusztítást vittek végbe 
a római területen tanyázó burgundok között. A bur- 
gundok királya, Gundahár meghalt a csatában egész 
nemzetségével együtt. E csata köré csakhamar mon- 
dák szövődtek, melyeknek anyagából született meg 
azután a Nibelung-ének. A nép megmaradt töredé- 
két Aetius később a mai Savoyába telepítette át (443). 
Még ugyanabban az évben, amikor a hunok leterítet- 
ték a burgundokat, a nyugati gótok ellen 15 megsegí- 
tették a rómaiakat. A galliai zűrzavarban a nyugati 
gótok Aguitániából egészen Narbonne-ig merész- 
kednek (436), de a pogány Litoriusnak, Aetius jeles 
hadvezérének sikerül őket hun segédcsapataival szék- 
városukig, Toulouse-ig űzni. Megsemmisítő győzel- 
met azonban a római-hun fegyverek nem érnek el, 
főleg Litorius halála következtében (439). E harcok- 
kal kapcsolatban írja a moralizáló Salvianus emléke- 
Zetes sorait: , Amikor a gótokat a félelem rázta, mi 
nem átallottuk a hunokba vetni reményünket. A gó- 
tok Istenben bíztak. Amikor békéért esdekeltek, mi 
visszautasítottuk kérésüket. Amikor püspökeiket küld- 

ték közvetítőkként hozzánk, mi visszaküldtük őket... 
Ök félelmük ellenére elnyerték a győzelem pálmá- 
ját, miránk azonban határtalan felfuvalkodottságunk 
miatt a vereség szerencsétlensége szakadt..." 

A nyugatrómai-hun barátság lelke, biztosítója Fla- 
vius Áetius volt. Mint az udvar neveltje, egy alka- 
lommal túszként a hunokhoz került, hol sok barátot 
szerzett magának. Ez a hun barátság lett a különben 
is nagytehetségű ifjú szerencséje. Mert amilyen mér- 
tékben emelkedett a hun szövetség értéke Róma sze- 
mében, oly arányban lett Aetius nélkülözhetetlen 
hazája számára. A római hadvezérek ekkor már — ren- 
des had híján — felfogadott barbár zsoldosokkal és 
foederált népekkel mentek ütközetbe. Hun össze- 
köttetései révén Aetius valamennyi seregvezérnél 
jobb helyzetben volt. Így már Johannes usurpator szá- 
mára sikerült neki tekintélyes számú hun sereget, 
állítólag 60.000 lovast mozgósítani. De elkésett: köz- 
ben Johannest már kivégezték a bizánciak (425). És 
amikor a ravennai udvar a becsvágyó magister utri- 
usgue militiae-t elmozdította állásából, nem sokat ha- 
bozott, hanem Ruga hun fejedelemhez menekült. Hun 
hadakkal 433-ban megjelent Ítáliában és keresztül- 
vitte, hogy ismét visszahelyezzék méltóságába. A 
hunok segítségét azonban meg kellett hálálnia vala- 
miképpen. Így jut nemcsak Pannonia prima és Valeria 
(a mai Dunántúl), hanem a Dráva-Száva köze is egé- 
szen a hegyvidékig (Pannonia seecunda, lalán még Savia 
15) a hunok birtokába, csupán Sirmium és környéke 
marad római, értsd kelet-római, minthogy ez a terü- 
let már korábban, 424-ben, Bizáne kezére szállt. Jó- 

val később, amikor ugyancsak egy nomád nép, a ma- 
gyar talált a Duna-Tisza medencéjében hazát, a határ 
Bizánc felé szintúgy errefelé húzódott. A hunok, ab- 
ból a barátságból kifolyólag, mely őket a ravennai ud- 
varhoz kötötte, nem gondolhattak erőszakos fogla- 
lásra s mindig tiszteletben tartották a római határokat. 
Foglaltak hát baráthoz illően — békés eszközökkel. . . 


A barbár idillnek Sirmiumnál hirtelen vége sza- 
kadt. A bizánci partokon a hun már nem nyájas szom- 
széd, hanem rideg ellenség, akitől félni kell. Már 403 
körül újra előtörnek a Dariel-szoroson és Kis-Ázsi- 
át fosztogatják. 405 körül megismétlik hadjáratukat 
"TIrákiában. Pár évvel később a nyugati hun szárny 
fejedelme, Uldin foglalni kezd. Befészkelődik Castra 
Martis várába (408 közepén), de a rómaiaknak sike- 
rül a hun őrséget megvesztegetni. Es amikor Uldin 
409 elején meg akarja bosszulni a sérelmet, csatát 
veszít és embereinek nagy része — különösen sok 
szkír — elpusztul. 

A lecke azonban csak rövid ideig használt. Mihelyt 
421-ben a perzsák és a bizánciak közt az ellenséges- 
kedések kiújultak, ismét pusztítva rontottak be Trá- 
kiába (422). De többé már nem elégszenek meg az- 
zal, amit harc közben zsákmányolnak; ha Bizánc bé- 
két akar, fizessen. A , béke ára" ekkor még csak évi 
350 libra arany. A vandálok afrikai hódításai Bizáncot 
arra kényszerítik, hogy a társ-császárságnak segít- 
ségére siessen katonáival. Ez újabb alkalmat ad a hu- 
noknak a beavatkozásra. Hadjáratra ugyan nem ke- 

rül sor, talán azért, mivel fejedelmük, Ruga időköz- 
ben meghalt (434). De a tributum kétszeresre, 700 
libra aranyra (50.400 solidus) emelkedik, s azonkívül 
a hunok még más előnyöket is kicsikarnak. A császár- 
nak köteleznie kellett magát, hogy a jövőben tartóz- 
kodni fog a hun szökevények befogadásától, a meg- 
levőket pedig kiadja. Kiadja továbbá azokat a római- 
akat is, akik megszöktek a hunok fogságából, más- 
különben 8 solidust fizet fejenként értük. Nem köt 
oly barbár néppel hadi szövetséget, mely háborúban 
áll velük. A margusi béke utolsó pontja szerint a hu- 
nok a határkereskedelemben ugyanolyan jogokat él- 
veznek, mint a rómaiak (434). 

A békekötés vérig alázta a bizánci udvart, de mit 
tehetett — félt és fizetett. Most már mindenki előtt 
nyilvánvalóvá vált, hogy a hunok a kelet-római biro- 
dalmat amolyan portyázó, zsákmányoló területnek 
tekintik. A békét most sem tartották meg sokáig. 
Mihelyt a vandálok új nehézségeket támasztottak a 
Földközi-tengeren és a bizánci flotilla, katonákkal 
színültig megrakva, kifutott a hazai kikötőből, a hu- 
nok újra megmozdultak. Elszenvedett sérelmekre 
hivatkozva leöldösték a dunamenti vásárhelyek ró- 
mai kereskedőit és Margus püspökének kiadását kér- 
ték. Közben a perzsák, a szaracénokkal együtt, és 
kisázsiai vad hegyi törzsek is pusztítani kezdték Bi- 
zánc birtokait. Amikor a császár visszautasította a 
hunok követeléseit, seregeikkel átkeltek a Dunán 
és romba döntötték nemcsak Sirmium, Singidunum, 
Viminacium, Ratiaria parti városokat, hanem az or- 
szág belsejében fekvő Naissust, Philippopolist, Arca- 

dianopolist, Constantiát és még sok más virágzó hely- 
séget (441). A Szicíliából visszaérkező bizánci sere- 
get már az átkeléskor, a trák Chersonesoson meg- 
verték (442). Ezek után az új béke feltételeit termé- 
szetesen Attila és Bléda szabta meg. A Bizáncra ki- 
vetett sarc legalább is két-háromszorosra emelke- 
dett. Az elmaradt tributumok megtérítéséért Attila 
6000 libra aranyat, vagyis 432.000 solidust kért; a 
jövőben fizetendő adó magasságát 2100 libra arany- 
ban (151.200 solidus) állapította meg. Drágábban szá- 
mította azokat a rómaiakat is, akik a hunok kezéből 
el tudtak szabadulni. Vagy vissza kellett küldeni őket, 
vagy 12 solidust kellett adni értük váltságpénz cí- 
mén. És a rómaiaknak újra meg kellett fogadniok: 
hun szökevényeket nem tartanak maguknál és akik 
még náluk vannak, azokat is sorsukra bízzák (442 
vagy 443). 

Ám a nomádokat nem lehetett kielégíteni. Min- 
dig a zsákmány volt gazdagságuk legfőbb forrása. Nem 
hiába írja Claudianus a hunokról: , eleségük az, amit 
zsákmányolnak"; Jordanes is, Priskos nyomán, csa- 
lárd, ragadozó népnek tartja őket. Ammianus Mar- 
cellínus szerint kapzsik, pénzsóvárok, megbízhatat- 
lanok, auri cupidine immensa flagrantes. Pedig, ami- 
kor művét írta, még nem élt Ruga, vagy Attila. A bé- 
két Attila, miután egyedül maradt a trónon (445), már 
447-ben megszegte és nagyszámú seregével Iráki- 
ába nyomult. Egy bizánci hadvezér, a barbár eredetű 
Arnegisclus merészen szembeszállt vele a parti Dá- 
ciában, de Attila győzött és az egész Balkán-félszi- 
get le a Thermopylákig és Konstantinápolyig újra 

átélte a hun invázió borzalmait. Több mint 70 város, 
köztük Marcianopolis és Serdica, a barbárok marta- 
léka lett. A következő évben (448) a hun fejedelem 
megint háborúval fenyegetőzött, ha a Duna bizánci 
oldalán nem marad pusztán ötnapi járóföldnyi terü- 
letsáv, Pannóniától egészen a trák Novae (Szvistov)- 
ig. Az illír vásárt se tartsák ezentúl a Duna partján, 
hanem Naissus (Nis) piacán, melyet így Attila határ- 
városnak szánt. Attila, évszázados nomád hagyományt 
követve, amolyan gyepű-elvét kívánt felállítani. Alig- 
hanem meg akarta gátolni, hogy elégedetlenkedő né- 
pei bizánci területre szökjenek. 

A megkínzott, anyagilag végsőkig kiszipolyozott 
császári udvar már csak Áttila halálától várja jobb na- 
pok virradtát. Gyilkossági terve azonban nem sike- 
rül. Ebben a nehéz órában hirtelen megváltozik a szín. 
Attila az előkelő bizánci követeket nyájasan fogadja, 
még a kért területsávot is meghagyja a rómaiak ke- 
zén (449). Attila végre kegyes és nagylelkű Bizánc- 
hoz, de csak azért, hogy most már Nyugatot kezdje 
sanyargatni. Ezzel elérkeztünk a hun politika fordu- 
lópontjához. 

Harmadik fejezet 


ATTILA ÉS HUNJAI 


A megtelepedett népek, földmívelő parasztok és 
városlakók egyaránt, mindig nagy ellenszenvet érez- 
tek a steppe pásztor-fiai iránt. Barbároknak tartják 
őket, mert nincs szilárd lakhelyük és szüntelen kó- 
borolnak a végtelen steppéken. Vannak-e egyáltalán 
törvényeik, élnek-e egyáltalán szabályok és kötele- 
zettségek szerint? — még ezt 15 kétségbevonják mű- 
veltségük gőgjében. 

Es mégis minden elfogultságuk ellenére, egészen 
helyesen vélekedtek a nomadizálás okairól. Jól lát- 
ták, hogy a nomádot nem valami nyugtalan kóborlá- 
si vágy hajtja egyik helyről a másikra, hanem az a 
szükség, hogy barmainak füvet és vizet találjon. A fű 
ugyanis meglehetősen gyér a steppén és még ez a 
gyér növényzet is gyorsan kiég a száraz éghajlat alatt. 
Mihelyt a nap erősen kezd tűzni az égbolton és a le- 
gyek rajai ellepik az embert és állatot egyaránt, a no- 
mádnak nincs többé maradása, nagyszámú juhaival, 
lovaival — a marhát már kevésbé becsüli — oly helyek- 
re költözik, hol kisebb a hőség és a források vize még 
nem apadt el egészen. Tehát az északabbra eső régi- 

ókat fogja felkeresni, vagy ha hegyvidéken él, az észa- 
ki steppeoldalakra hág fel. Télen megfordítva él, a 
naposabb déli lejtőkre, a folyók, mocsarak bozótos 
partjaira, vagy mély völgykatlanokba, erdők szélére 
húzódik, hogy a szelek ellen némi védelmet és a le- 
geltetésre egy kevés zöld növényzetet biztosítson 
állatjai számára. A nomád , szilaj pásztor" nem isme- 
ri a takarmányozást és istállózást; jószága még a leg- 
nagyobb hidegben is kint didereg Isten szabad ege 
alatt és abból él, amit éppen előkapar a hó alól. Csak 
az érzékenyebb fajta telel át nyitott, fedetlen kerítés 
mögött. 

A nomádnak egész életét a legeltető állattenyész- 
téshez kellett formálnia. Ha folyvást vándorol bar- 
maival, nem lakhat szilárd, nehezen mozdítható kő-, 
fa- vagy sárépítményben. Oly , házat" kellett magá- 
nak szerkesztenie, melyet mindenhova könnyen szál- 
líthatott. Ezért él szekereken vagy gyorsan szétszed- 
hető sátrakban. De az is természetes, hogy a nomád 
az állattenyésztésen kívül csak annyiban foglalkoz- 
hat más egyébbel is, amennyire ezt a vándoréletmód 
megengedi. A földmívelés többé-kevésbé helyben- 
lakást követel; ez az oka annak, hogy a kirgizek, tur- 
kománok, kalmükök még manapság is csak egészen 
kis mértékben űznek földmívelést és az is kimutat- 
hatóan idegen eredetű. Végtére is a nomád nem te- 
heti bevetett földjét a ló vagy a teve hátára, amikor 
új legelőkre hajtja barmait. A vadász-halász népek is 
foglalkoznak állattenyésztéssel és a földmívelő paraszt 
se mond le nyájak, csordák, ménesek tartásáról. De 
a nomád számára az állattenyésztés a létfenntartás 

és vagyonszerzés legfőbb, sőt egyedüli forrása. Sor- 
sa annyira összefonódik állatai sorsával, hogy pusz- 
tulásuk egyet jelent anyagi romlásával. Kíméli is a 
jószágot, amennyire csak tudja. Nem vágja le, amo- 
lyan , tőke" számára, melynek csak , kamatait" sza- 
bad élveznie. Főleg tejen, tejkészítményeken él; a 
húst inkább vadászva-halászva szerzi be. 

A hunokat - hiung-nu néven -— már a kínai forrá- 
sok igazi steppe-népnek ábrázolják. , Vizet és füvet 
keresve vándorolnak erre-arra. Nincsenek fallal kö- 
rülvett városaik vagy állandó lakhelyeik, földmívelést 
sem űznek..." Hasonló jellemzést adnak a hunokról 
a nyugati írók, Ammianus Marcellinus, Claudianus. 
, A földmívelést kerülik" — írják ezek — , senki sem 
művel náluk földet, vagy fog egyszer is ekeszarvat a 
kezébe; szilárd lakóhely, otthon, szabály és meghatá- 
rozott életforma nélkül élnek és mintha csak mene- 
kültek volnának, egyik helyről a másikra vándorol- 
nak szekereikkel, melyek nekik lakásul szolgálnak..." 
Utazók, akik nemrégiben jártak a kirgizek közt, ír- 
ják, hogy ezek a nomádok mily nagy ellenszenvvel 
viseltetnek minden kő- vagy agyagépület iránt. E so- 
rokat olvasva Jordanes Geticájának egyik részlete 
Jut az eszünkbe: Attila fából összerótt házait többre 
becsülte a meghódított városoknál. Idézhetjük Am- 
mianust is, kinek leírása e ponton kétségkívül he- 
lyes megfigyelésen alapszik: , Sohasem kerülnek há- 
zak tetői alá — jegyzi meg a hunokról -, óvakodnak 
azoktól, mintha csak sírkamrák volnának. Még szal- 
mával fedett kunyhót se találni náluk... Idegenben 
is csak a legnagyobb szükség esetén lépik át vala- 

mely ház küszöbét, mert nem érzik magukat bizton- 
ságban tető alatt." Nekik is a tej és a hús volt főtáp- 
lálékuk; az utóbbit félnyersre főzve ették. Mint hó- 
dítók természetesen sok mindenhez hozzájutottak, 
amit maguk nem termesztettek. A bort, a kenyeret 
alávetett népektől szerezték be. Szerettek vadászni; 
ezt az ázsiai hun fejedelmekről és Attiláról egyaránt 
tudjuk. 

Afrika nomádjai főleg marhát tartanak, csupán a 
mórok és a tuaregek kivételek, ezzel szemben az eurá- 
Zilai steppe pásztorai a ló tenyésztését tekintik leg- 
főbb foglalkozásuknak. A ló mellett még a juh a leg- 
fontosabb háziállat, húsa és gyapja miatt. 

A nyugati írók nem győzik eléggé csodálni a hu- 
nok lovas művészetét. A természet nem köti oly szo- 
rosan a kentaurt törzséhez, mint ahogyan a hun meg- 
üli paripáját — írja Claudianus. Sidonius szerint alig 
áll meg a lábán a hun gyermek anyja segedelme nél- 
kül és máris mellette áll a hátasló. A lovas mintegy 
odanőve ül lován. Más népet a ló a hátán viszi, a hun 
rajta lakik. Eguis brope adfixi jegyzi meg Ammianus 
is, majd így folytatja: A hunok akkor sem szállnak le 
a lóról, ha természeti szükségleteiknek kívánnak ele- 
get tenni. Lovon adnak és vesznek, esznek és isz- 
nak, sőt még, az állat vékony nyakára borulva, aludni 
is tudnak, szépeket álmodva. Fontos határozatokat 
is úgy hoznak, hogy lovon tanácskoznak. Ammianus 
leírása hitelt érdemel. Amidőn a bizánci követek egy 
ízben Margusnál a Duna mentén összejöttek a , szkí- 
ta királyokkal", hogy megerősítsék a békét, lóháton 
voltak kénytelenek tárgyalni, mivel a hunok nem akar- 

tak leszállni a nyeregből. A hunok ebben is nagyon 
hasonlítottak a mai lovas nomád népekhez. , A kirgi- 
zek — állapítja meg Fr. von Schwarz - lovon kötnek 
minden üzletet, lovon isszák teájukat és a kumiszt s 
lovon tartják összejöveteleiket." Egy másik jelenko- 
ri utazó, W. Radloff azt figyelte meg náluk és az alta- 
ji kalmüköknél, hogy igen nehezükre esik a járás. 
Szerinte ez onnan van, mivel lábuk lovagláshoz szo- 
kott és csizmájuk is inkább lovaglásra, mint gyalog- 
lásra való. Ammianus is ezt írja: az alán méltóságán 
alulinak tartja a járást és a hunt rosszul szabott láb- 
belije gátolja a szabad mozgásban. Nem alkalmasak 
tehát gyalogharcra. Zosimos — valószínűleg Eunapios 
elveszett leírása alapján — szintén azt jegyezte fel a 
hunokról, hogy , a földön nem tudnak biztos lábon 
állni s a lovakon élnek és hálnak". Az avarok sem ké- 
pesek megállni a földön, lábuk annyira elsatnyult — 
mondja túlozva egy másik író. 

A ló elröpíti lovasát sohasem ismert tájak felé. 
Lovon távoli országokat lehetett leigázni és szolga- 
ságban tartani. A hunok, avarok, türkök, mongolok, 
hatalmas birodalmaikat lovon élve, lovon harcolva 
alapították meg. Szemben a földmívelő népek álló- 
harchoz szokott gyaloghadaival, a lovas nomádok tak- 
tikájukat a gyorsaságra és mozgékonyságra alapítot- 
ták. Ők voltak az elsők, kik felfedezték a gyorsaság 
nagy harcászati jelentőségét. A megtelepedett né- 
pek nehézkes paraszthadai felett felülmúlhatatlan 
fölényt szereztek azzal, hogy lovon vágtatva egyen- 
lő biztossággal tudtak előre, hátra, oldalt nyilazni, 
Nyilazva ide-oda repdestek az ellenséges arcvonal 

előtt, tánadtak, majd hirtelen megfutamodást tet- 
tettek és csak akkor bocsátkoztak küzdelembe, ami- 
kor már megbomlasztották az ellenség tömör hadál- 
lásait. Nem nehéz phalanxok megsemmisítő erejé- 
vel, hanem csellel, nagyobb véráldozat nélkül sze- 
rettek győzni. Így harcoltak a hunok is. 

, Gyors lovasok"? — ismeri el Jordanes a hunokról. 
A megrémült lakosság szemei előtt úgy jelentek meg 
mint a szélvihar és úgy tűntek el, mint valami fel- 
rebbenő madársereg. A lovat persze nem szőrén ül- 
ték meg, hanem felnyergelték és szépen, díszesen 
felkantározták. , Kitartóak, de rútak és idomtalanok 
lovaik" — állítja Ammianus. Minthogy a tarpán kicsi, 
de arányos termetű lófajta, e leírással kapcsolatban 
a mongol faki-ra kell gondolnunk. Egészen a legújabb 
időkig a nomád főfegyvere az íj volt. A hunok is bá- 
mulatba ejtették a nyugatiakat nyilazó művészetük- 
kel. Tanú erre Olympiodoros, Sidonius és Jordanes. 
[juk - a rómaiaknál Is igen keresett jószág — a maga 
nemében műremek. A csontlemezekkel kétoldalt meg- 
erősített íj többféle anyagból készült, melyet termé- 
szetes görbülésével ellenkező irányban kellett felaj- 
Zani (, reflex-íj"). De akárcsak a többi lovas nomád 
nép, ők sem elégedtek meg kizárólag az íjjal és a nyíl- 
lal. A közelharcban karddal és tőrrel (rövid kard), ha- 
jító dárdával és pányvával küzdöttek és vértet hord- 
tak. 

Télen kisebb erdei vadak prémjébe öltöztek, nyá- 
ron ruhájuk könnyebb anyagból, vászonból, selyem- 
ből, vagy gyapjúból készült, melyet színes hímzések 
tarkítottak. A tunica-szerű, előlnyíló, térdig vagy comb- 

középig érő kabátot övvel szorították össze. Rend- 
szerint kecskebőrből varrott hosszú nadrágot hord- 
tak, melynek szárát bokában összehúzták és bőrsa- 
ruba - nem csizmába - bújtatták. Fejüket csúcsos 
előrehajló görbe süveg (sisak) fedte. Az előkelő, gaz- 
dag hunok persze szépen öltöztek. Az Attila lakomá- 
ján résztvevő előkelő , szkíták" (nemcsak hunok) kard- 
kötőjét, saruszíját, lovaik zabláját arany borította és 
különféle drágakövek ékítették. A közrendű hunok 
azonban , látásra mocskosak voltak" (Claudianus). 
Ammianus Marcellinus az őszinte megvetés és fel- 
háborodás hangján emlékezik meg arról, hogy a hu- 
nok nem tettek különbséget otthoni és kimenő ruha 
között. Amit egyszer magukra öltöttek, azt addig nem 
vetették le és nem váltották, míg ronggyá nem fosz- 
lott rajtuk. Ezt említi Rubruck a tatárokról, Radloff a 
mai altajiakról is. 

Elsősorban harc, zsákmányolás a nomád élethí- 
vatása. Hadjárat vagy más szükség esetén a legna- 
gyobb megpróbáltatásokat és nélkülözéseket is zok- 
szó nélkül szokta elviselni. A hunokról Claudianus 
verse zengi: , Náluknál vadabb, bátrabb népet nem 
táplált Eszak, lelkük olyan, hogy sohasem hátrál meg 
kemény megpróbáltatás elől. Békeidőben annál in- 
kább szeret henyélni." , Amint a veszély elmúlik — 
jegyzi meg egy kínai író -, a hun ismét örül a gond- 
talan életnek." S hogy jobban múljék az idő, előkerül 
a kocka. Szent Chrysostomos úgy tudja, hogy a hu- 
nok a kockát állandóan maguknál hordják s még harc- 
ra-készen is játszanak. Néha a játékon elvesztik egész 
zsákmányukat, fegyverzetüket, sőt még életüket is 

felteszik a tétre és szolgaságba esnek. Más nomád 
népekről is tudjuk, hogy szerettek játszani. Egy kievi 
magyar sírban például zsetont és játékkockát találtak. 
A nyájjal nincs sok baj, az állat szinte magától legel. 
Van tehát idő henyélésre, evésre-ivásra, játékra. . . 

A lovas nomádoknál a had és nép még azonos fo- 
galmak. Annak a bizonyos viminaciumi kereskedő- 
nek, akit Priskos Attila székhelyén talál, épp az tetszik 
a , szkíta" életben, hogy annyira kezdetleges. A tár- 
sadalom még nem oszlik meg foglalkozások szerint, 
még mindenki harcos számba megy. Az előkelőek azon- 
ban nem magukban, hanem egész kísérettel vonul- 
tak hadba. Kíséretük részben szolgáikból, részben olyan 
szabad elemekből rekrutálódott, akik hozzájuk sze- 
gődve mint a germán , kísérő emberek" (Gefolgsleute) 
udvarukban éltek és ellátásban részesültek szolgá- 
latuk fejében. E tekintetben érdekes az előbb emlí- 
tett görög kereskedőnek a története. 441-ben Vimi- 
nacium ostromakor hun fogságba esett és minthogy 
gazdag volt, Onegesiosnak, Attila főemberének ju- 
tott zsákmányul. Röviddel rá már saját honfitársai 
ellen harcol ura seregében, részt vesz az akatzir had- 
járatban, sok kincset szerez, de , szkíta szokás sze- 
rint" háborúban szerzett vagyonát urának kell kiszol- 
gáltatnia, hogy felszabadulhasson. Mint szabad , szkíta" 
azután barbár nőt vesz feleségül és gyermekei is szü- 
letnek. Jómódba jut, szépen öltözködik, fejét nem ró- 
mai, hanem hun módra nyírja, szóval alkalmazkodik 
barbár környezetéhez. Belép előző urának, Onege- 
siosnak kíséretébe és egy asztalnál ül vele. Jelen sor- 
sát különbnek tartja korábbi életénél. Ilyen harcoso- 

kat valószínűleg más hun nagyok is szolgálatba vet- 
tek. Különben az intézményt a többi lovas nomád nép- 
nél is megtaláljuk. A dunai bolgárok kánjai nem egy- 
szer emlékeznek meg kedves , etetett" embereik- 
ről; a kazároknál a kíséret egészen zsoldos jelleget 
vett fel. Nem kell tehát mindjárt germán hatásra gon- 
dolnunk. 

A szolgák nagy része házimunkát végzett. Ami- 
kor Priskos felkereste Attila nejét faházában, szá- 
mos szolgát talált körülötte. Szolgálólányai a padoza- 
ton ültek szemben vele és színes fonalakkal szöve- 
tet hímeztek. Onegesiosnak is sok a szolgája. Neje 
az érkező Attila elé járul számos szolgálólányával és 
Attila lakomáján is sok szolga sürög-forog a tálakkal. 
A rabszolgák másik része falvakban él és földet mű- 
vel, vagy más módon dolgozik urának. Az egyik falu- 
ban, hol Priskos meghált követtársaival, Bléda egyik 
özvegye volt a földesúr. Berikhosról, akit Attila kö- 
vetnek szemelt ki a császári udvarba, szintén azt írja 
a görög, hogy , Szkítiában sok falunak az ura." Min- 
den bizonnyal azok a falvak is, melyeken Priskos út- 
közben áthaladt, javarészt ilyen szolga-telepek le- 
hettek. Kalibákból, fakunyhókból álltak és lakóik a 
jövevényeket kölessel és mézborral (met), szolgái- 
kat ugyancsak kölessel, de met helyett árpasörrel 
vendégelték meg. Nomádok aligha lehettek, mert 
akkor vagy szekereken, vagy sátrakban tanyáztak volna. 
Eteleik és italaik arra vallanak, hogy inkább a megte- 
lepedett népek körébe tartoztak. 

A nomádok is különbséget tudnak tenni gazdag 
és szegény, nemes és közrendű között, sőt társadal- 

muk legjellegzetesebb vonása az arisztokratikus ré- 
tegződés. Minthogy uralomra termett fajta, minthogy 
népet, birodalmat is úgy alkot, hogy hatalmilag réte- 
geződik, egész életét a rangok fokozatosan emelke- 
dő rendszerébe foglalja. Nemcsak politikai szerve- 
zete, hanem társadalma is hierarchikusan tagozódik. 
Legfelül állnak azok, kik származásuknál fogva ne- 
mesek. Fejedelmek, törzsfők, bégek ivadékai, a tiszt- 
ségeket mindig közülük töltik be. El se képzelhető, 
hogy valaki parancsolhasson a nomád társadalom- 
ban, a nélkül, hogy nemes volna. Az uralomra való 
képesség ugyanis karizma, mely öröklődik a vérben 
apáról-fiúra. Aki nem nemes és mégis kitűnik a harc- 
ban, mint , hős" (bagatur) szerepel. Ha nagy hírnév- 
re tesz szert, felemelkedhet a nemesi rendbe; ilyen- 
kor egy új nemesi dinasztia alapítója. A nemeseknek 
nagy a befolyása a politikai életre. Noha a nomád fe- 
jedelem teljes engedelmességet követel népétől, még- 
sem abszolút uralkodó: nagyjai tanácsát ki kell kér- 
nie, legfeljebb nem hallgat rájuk. A hun fejedelmek 
is , tanácsban" határoztak. 

A hierarchikus tagozódás az aulon, családon belül 
is érvényesül. Minden családtagnak megvan rangjá- 
hoz mért helye ajurtban, amin nem változtathat. Szi- 
gorú etikett szerint kap helyet az étkezésnél s e te- 
kintetben nincs különbség szegény és gazdag, köz- 
rendű és fejedelem között. Az etikett arra való, hogy 
a rang szerinti tagozódást kifejezésre juttassa. Atti- 
la lakomáján a legelső hely Attila jobbján volt, bal ol- 
dalán a második. Így azután Attila jobbján Onegesios, 
balján Berikhos ült. Hasonló ültetési rendet figyel- 
tek meg az arab utazók a volgai bolgároknál. 

A lovas nomádoknál még ma is többnejűség dí- 
vik. Az asszonyért persze nagy árat kell adni, az elő- 
kelőért egész vagyont (kalym). Tehát alapjában véve 
csak gazdagnak áll módjában, hogy háremmel vegye 
magát körül. A hierarchikus szellemnek megfelelő- 
en az asszonyok közt is különbséget tesznek. Rend- 
szerint a legidősebb a rangban első, ő egyúttal a ház 
úrnője, a többi feleség mind alája tartozik s tulajdon- 
képpen egyszerű szolgák és ágyasok. Így volt ez már 
a hunoknál is. Krisztus születése előtt 110-104 kö- 
rül a kínai császár politikai érdekből egy hercegnőt 
küldött feleségül az egyik barbár nép, a wu-szunok 
fejedelmének. A kínai hercegnő, mint , jobboldali fe- 
leség" az udvar első asszonyának helyét foglalta el. 
Valamivel később ugyancsak politikai célból — az ázsi- 
ai hunok (hiung-nu) is adtak egy királylányt a wu- 
szunok fejedelmének. Ő azonban már csak a máso- 
dik, a , baloldali" helyet kapta a rangsorban. Ugyan- 
ilyen viszonyokat találunk az európai hunságnál is. 
Blédának és Attilának is volt háreme. Attila rangban 
első feleségét név szerint ismerjük: Ary-kán-nak, 
, Diszta-fejedelem"-nek hívták. Noha Attilának Ary- 
kánon kívül még számos felesége volt — utolsó ná- 
szát Ildikóval ülte — s noha ezektől is születtek gyer- 
mekek, a trónöröklésnél mégis csak az , első asszony" 
három fia jött számításba. Az asszonyok megbecsü- 
lését mutatja, hogy Arykán külön udvart tart. Van 
udvarmestere, van önálló gazdasága. Lakomát ad há- 
zában a görög követek tiszteletére. Bléda fejedelem 
feleségéről meg azt halljuk, hogy az a falu, hol Priskos 
és követtársai megszálltak, az övé volt. Ám az as- 
szonyt vette a nomád. Mi sem volt hát természete- 

sebb, mint hogy ugyanúgy hagyományozta örököse- 
ire, fiaira vagy testvérére mint más vagyontárgyát 
(levirátus). : 

Az állat a nomád vagyona, létének alapja. Eletét, 
egész gondolatvilágát a legeltető pásztorkodás for- 
málja ki. Nem természetes-e ezek után, hogy társa- 
dalma is a nomád életmód követelményeihez igazo- 
dik?" Csak bizonyos számú család szokott együtt le- 
geltetni. Rendszerint hat-tíz. Így alakul ki a nomád 
csoportosulás legkisebb egysége, az aul. Az aulban 
egyesített családok nem állnak szükségképpen ro- 
konságban egymással. Vannak, akik csak , barátai" a 
vezető-családnak, mások megint amolyan szegény 
vagy elszegényedett nomádok, akik vagyonuk rom- 
jával csatlakoznak az aulhoz. Vannak köztük teljesen 
nincstelenek: egyszerű pásztorok. Másrészt a gaz- 
dag nomád több aulra kénytelen osztani sok ezerre 
rúgó állatállományát. Ilyenkor csak egy-két család- 
tag, szolga van az aulnál, ezek legeltetnek, irányítják 
a gazdaságot. Látnivaló, hogy már az aulban sem ér- 
vényesülnek pusztán vérségi kötelékek. Bonyolult, 
összetett társadalmi képződmény. Ennek megfelelő- 
en az aul vezére sem holmi , nemzetségfő", hanem 
annak a családnak legidősebb tagja, amelyik vezet. 
Az parancsol az aulban, akinek legnagyobb a vagyo- 
na és legtekintélyesebb a családja, rokonsága. 

Már az aul-fő is , kagán" a maga birodalmában, mert 
nemcsak családi, hanem egyúttal politikai hatalmat 
18 gyakorol. Még inkább áll ez az altörzs fejéről. Az 
altörzsek törzsekbe, a törzsek egy még nagyobb po- 
litikai egységbe, a törzs-szövetségbe kapcsolódnak 

össze. Akár az altörzseknek, az egyes törzseknek is 
megvannak a külön, határokkal körülzárt legelői. Az 
egyik azonban jobb, mint a másik. Különösen a téli 
szállások mineműsége befolyásolja nagyon az állat- 
állomány gyarapodását. A steppén tehát folyvást harc 
dúl az egyes aulok és altörzsek között. Az erősebb 
kiterjeszti hatalmát a gyöngébbre és a népek ádáz 
küzdelmet folytatnak a steppe hegemóniájáért. Eb- 
ben a folyékony, szüntelenül ide-oda hullámzó politi- 
kai életben időnként kisebb-nagyobb hatalmi gócok 
alakulnak ki, melyek körül mind több és több altörzs, 
törzs, nép szervezkedik. Ahogy terebélyesedik egy 
ilyen uralkodó góc hatalma, családok, aulok, altör- 
zsek tódulnak oda abban a reményben, hogy nagyobb 
biztonságot nyújt nekik és hogy ők is részesednek a 
hatalomban és az anyagi gazdagságban. Megkezdő- 
dik a nagy hódítások ideje. A népek vagy önként csat- 
lakoznak az új politikai alakuláshoz, vagy az erősebb 
jogán alávettetnek. Ily módon szerény kezdetekből 
hirtelen, máról holnapra előáll a nomád nagybiroda- 
lom. 

Az aulok az altörzsben, az altörzsek a törzsben, a 
törzsek a törzs-szövetségben és a népek a biroda- 
lomban továbbra is megtartják önállóságukat. Nem 
olvadnak fel egymásban, csupán egymáshoz tapad- 
nak, mint a homokszemek. Így azután még a legna- 
gyobb nomád birodalom is valójában végtelen sok, 
apró önálló , államocskából" rakódik össze. Hiszen 
már a családot el, azaz , birodalom" néven emlege- 
tik. A szervezetnek e lazaságából nagy előnyök, de 
nagy hátrányok is adódnak. Minthogy az uralkodó 

dinasztia az idegen népeket csak hódoltatja, hatalma 
hihetetlen gyorsasággal terjed szét a steppén min- 
den irányban. Mind több és több nép küzd vezérlete 
alatt, következőleg mind kevesebb nép tud ellentállni. 
Az uralkodó törzs végül már csak vékony réteg, mely 
gyöngén borítja be a leigázott népeket. Ameddig ez 
a vékony réteg kezében tudja tartani a hatalmat, nincs 
baj. De amint prestige-veszteség éri, trónviszály tör 
ki, vagy csatában alul marad, uralma könnyen meg- 
inog. A leigázott népek fellázadnak, a népek, törzsek 
szétválnak egymástól és a birodalom, ahogyan létre- 
jött, ugyanolyan hirtelenséggel széthull alkotó ele- 
meire, hogy azután más dinasztia, más nép vezérle- 
te alatt ismét feltámadjon. 

Az előadottak alapján könnyen belátható, hogy az 
egyes szemcsék időnként és népenként hol szoro- 
sabban, hol lazábban kapcsolódnak egymáshoz. Nem 
minden kagán rendelkezett oly hatalommal, mint At- 
tila, vagy Dzsingisz-kán. Ismerünk olyan nomád fe- 
jedelmeket is, akiknek semmi tekintélyük sem volt. 
Sokszor a törzs-szövetségnek magának külön feje- 
delme sincs, csak a törzsek élén áll egy-egy vezér. 
Ezek azután háborúskodnak, szövetkeznek idegen 
hatalmakkal, portyáznak kényük-kedvük szerint, zsold- 
ba szegődnek, mintha nem is volnának ugyanannak 
a politikai tömörülésnek a tagjai. Csak a közös ve- 
szély órájában tartanak össze, segítik egymást. Így 
éltek például a magyarok Árpád megválasztásáig. Bí- 
borbanszületett Konstantinos császár szerint csak 
egyes törzsek felett uralkodnak vajdák. A honfogla- 
lás után a vezérlő fejdelem hatalma annyira aláha- 

gyatott, hogy a nyolc törzs külön-külön élt magának. 
A besenyők népe, a magyarság nagy ellenfele sem 
ismerte a központi hatalom fogalmát. Nyolc törzsre, 
az megint negyven altörzsre tagozódott, minden törzs- 
nek és altörzsnek fejedelem parancsolt, de magának 
a törzsszövetségnek egy sem. A hunok, amikor le- 
igázták az akatzirok népét, az noha hatalmas volt, 
mégis sok fejedelem uralma alatt állott, törzsek és 
nemzetségek szerint megoszolva. 

A hunok szintén csak idővel alakítottak ki egy szo- 
rosabb politikai szervezetet. Amikor átlépték a Vol- 
gát, és az alánokat, majd a gótokat hatalmuk alá haj- 
tották, még korántsem engedelmeskedtek egyetlen 
fejedelem parancsának. Ammianus szerint , nem ve- 
zeti őket a királyi hatalom szigora, hanem megelég- 
szenek azzal, hogy egyik törzsfőjüket viharos tüle- 
kedéssel vezérré válasszák. De aztán keresztültörik 
magukat minden akadályon." Ha hinni lehet Ammia- 
nusnak, akkor a gótverő Balamber sem volt egyed- 
uralkodó, csupán a legelőkelőbb törzsfő. A hunok ek- 
kortájt körülbelül abban a laza politikai szervezetben 
éltek, mint a magyarok Levediában. A politikai hatalom 
megoszlik az egyes törzsfők között, a , fejedelem" 
még nem több, mint , primus inter pares". Hogy ek- 
kor még mennyire hiányzott a hunságból az öszsze- 
tartó erő, mutatja egyes hun rajok fellépése. A gót 
király talál olyan hunokat, kik zsold fejében hajlan- 
dók küzdeni a seregében. Megtörtént tehát az a kü- 
lönös eset, hogy hunok harcoltak a hun fejedelem ál- 
tal csatába küldött alánok ellen. Egy hun raj Alatheus 
és Saphrax keleti gótjaihoz csatlakozik, egy másik 

szintén leszakad a törzsről és az oláh síkságon bo- 
lyongva végül a szarmaták hadait szaporítja. 412 kö- 
rül a hunok nagyfejedelme, Karaton még mindig csak 
, az első a többi fejedelem között". A hunságnak ké- 
sőbb is sok a fejedelme, de ezek a fejedelmek a nagy- 
fejedelem mellett egészen eltörpülnek. Karaton ide- 
jében azonban még oly hatalmasok, hogy a görög írók 
érdemesnek találják megemlítésüket. Egy ilyen hun 
törzsfejedelmet név szerint is ismerünk. Uldin-t , re- 

. gulusnak" hívják és , azoknak a barbár népeknek a 
fejedelme, melyek a Duna mentén tanyáznak." A nagy- 
fejedelem hatalma csak Oktar (megh. 430) és Ruga 
(megh. 434) uralkodása alatt erősödik meg a törzsi 
és népi fejedelmek rovására. Ők már igazi nomád ural- 
kodók Attila fajtájából. 

A népnevet a hódító nép, törzs, dinasztia adja. A 
türk nevet a 6. század közepén egy törzs viseli. M1- 
dőn ennek hatalma szétsugárzódik a steppén, nevét 
a többi törzs, nép is felveszi. Az ujgurok tizenegy tör- 
zse közül a rangban első, a kagán törzse az , ujgur", 
ettől kapja az egész törzsszövetség az ujgur nevet. 
A meghódolásra bírt vagy leigázott népek magukévá 
teszik a hódítók nevét, türkök, ujgurok lesznek be- 
lőlük, de azért nem vesznek el teljesen. Régi nevü- 
ket továbbra is megtartják és amikor kedvezőre for- 
dul sorsuk és visszanyerik függetlenségüket, újra 
előbukkannak régi nevükön. Csak azok a népek, vagy 
néprészek süllyednek el a hódító népben, melyek- 
ben végleg elsorvadt a közös leszármazás és együvé- 
tartozás tudata. 

A hunok közül sem volt valamennyi születésre 
nézve hun. Sokszor a hun elnevezés csak azt akarta 
kifejezni, hogy az illető a hun konföderáció tagja. Így 
beszél például Priskos , akatzir hunokról", értvén 
alatta akatzirokat, kik hun főség alá jutottak. Amikor 
az ázsiai hun (hiung-nu) birodalmat megalapította Mao- 
tun san-jü, büszkén írta a kínai császárnak, hogy a 
leigázott népeket , mind hunokká tette és egyetlen 
családdá egyesítette". A legtöbb hunná lett nép ké- 
sőbb, a hun hegemónia bukása után, ismét szerepel 
régi nevén. A hun birodalom felbomlásakor termé- 
szetesen megfordult a helyzet: a hunok azok, kik fel- 
cserélik nevüket új uraik nevével. Kr. u. 93-ban kö- 
zülük számosan , megtagadták eredetüket és szien- 
pi-knek vallották magukat, hogy kedvezőbb helyzet- 
be kerülhessenek". A hun, akárcsak a szkíta vagy a 
türk, birodalmi név is. Azért terjedt el annyira. 

A leigázott vagy meghódolásra bírt népek általá- 
ban megtartották népi különállásukat. A hódítók nem 
szórták szét a meghódítottak fiait más népek fiai kö- 
zé, asszonyaikat, gyermekeiket sem vették el, szál- 
lásaikat is meghagyták birtokukban, csupán akkor 
űzték el őket hajdani otthonukból, ha maguk is rá- 
szorultak arra, hogy új haza után nézzenek. Bizo- 
nyos fokú politikai önállóságot is élvezhettek. Per- 
sze, ennek mértéke nagyon is függött a körülmények- 
től. Az ádáz ellenféllel agyőző másképp bánt, mint a 
könnyen hódolóval. Ismerünk népeket, melyek vesz- 
tett csata után igazi szolgaságba estek. Kagánjuk ko- 
ponyájából ivókupát készített a győző és előkelőik 
nagy része 1s elveszett. Ily népeknek az idegen kagán 

ad vezetőt és vezéreket; önálló politikai életet nem 
élhettek. Mások megint, idegen főség alá jutva, to- 
vábbra is megtarthatták kagánjukat és ha a trón meg- 
üresedett, újat választhattak uralkodóházukból a trón- 
öröklési rend szerint, de ki kellett kérniök új uruk 
tanácsát és megerősítését. , Szolgaságuk" jeleként 
termékenyekben vagy pénzben adóztak és harcol- 
tak, ha erre parancsot kaptak. Fejedelmeik évente 
az , udvar" látogatására voltak kötelezve. 
Ammianus írja, hogy a hunok a Don-menti alánok- 
nak csak egy részét fosztották ki vagy öldösték le, 
, a többit egyezséggel szövetségesekként magukhoz 
csatolták", más szóval a hun konföderáció tagjaivá 
tették. Az új hun alattvalók a nomádok politikai ha- 
gyománya szerint a legutolsó helyet kapták a konfö- 
derációban: az elő- és utóvéd nehéz feladata nekik 
jutott. A hunok e korai időben javarészt az alánokat 
küldték maguk helyett győzni, így például a keleti 
gótokkal szemben is. A keleti gótok zöme — mint lát- 
tuk — hun főség alá került. Jordanes már most büsz- 
kén jelenti ki, hogy , a gót nép felett — igaz, a hunok 
választásából — mindig gót fejedelem (regulus) ural- 
kodott". Ettől az időtől kezdve a keleti gótok látják 
el az elő- s hátvéd feladatát: ők állnak a rangsor leg- 
végén. Uldin hadjárataiban a szkírek véreznek leg- 
többet. Ők is királyostól szolgálták a hunokat. Ké- 
sőbb királyuk, Edeko, Attila legmeghittebb tanácso- 
sai közé tartozott. Követségben járt Konstantiná- 
polyban és ha soros volt, csapatával őrt állt Attila há- 
Za előtt. Fivérét jellegzetesen , Hunvulf"-nak nevez- 
ték. A gepidák élén is saját vérükből származó ki- 

rályt találunk. Minthogy ádáz ellenfelei voltak a ke- 
leti gótoknak, a hunok az egyikkel ellensúlyozták a 
másik germán nép hatalmát. A mauriacumi — ,,cata- 
launumi" — ütközetben (451) már a gepidák alkotják 
a hátvédet. 

Mindebből látjuk, a hun nagyfejedelem udvará- 
ban , a szkíta királyoknak" — miként Priskos mondja 
— egész raja nyüzsgött, anélkül, hogy ez a sok , szkíta 
király" mind hun lett volna. De természetesen akadtak 
olyan népek is, melyek sokkal súlyosabb körülmé- 
nyek között , szolgáltak" a hunoknak. Jordanes sze- 
rint volt egy időszak, kerek negyven év, amikor a ke- 
leti gótok sem választhattak maguknak királyokat. A 
Volga mentén, az erdőöv szegélyén lakó akatzirokról 
pedig tudjuk, hogy a hunokkal , szövetkezve" még 
törzsek és nemzetségek szerint sok fő uralma alatt 
éltek, később azonban — árulás gyanújába keveredve 
— elvesztették politikai önállóságukat: Attila legidő- 
sebb fiát helyezte föléjük királynak. Míg tehát az előb- 
bi népek - azt lehet mondani - teljesjogú polgárai 
voltak a nomád törzsszövetségnek, ez utóbbiak ide- 
gen vezetés alatt állva valóban szolgái lettek a hu- 
noknak. 

Az alávetett népek, akár ilyen, akár olyan szabad- 
ságot élveztek, az uralkodó réteg szemében pusztán 
, rabszolgák és rabnők". Megtaláljuk ezt a felfogást a 
türköknél, az avaroknál, de ugyanúgy a hunoknál is. 
Az Attila-fiak a Pannóniába menekülő gótokat mint 
, szökött rabszolgákat" akarják visszahajtani ural- 
muk alá. Azok a szavak is jellemzőek, melyeket At- 
tila a görög követ arcába vágott, amikor az tagadni 

merte, hogy hun szökevények volnának még náluk. 
Attila azonnali visszaküldésüket kérte, , mert — idéz- 
zük szavait — nem fogja tűrni, hogy tulajdon szolgái 
keljenek ellene csatára". Mint tudjuk, a bizánciak sú- 
lyos évi adókat fizettek a hunoknak a , béke kedvé- 
ért". Bárhogy is szépítgették a bizánciak ezt a gyalá- 
zatot, Attila nyíltan megüzente a császárnak, hogy 
mint vélekedik e felől: , Theodosius - így hívták a 
császárt — nemes, előkelő atyának gyermeke, ő is 
nemes születésű s mint atyja Mundzsuk, nemességét 
sértetlenül meg is őrizte. Ezzel szemben Theodosius 
az atyjától örökölt nemességet elvesztette, neki adót 
fizetve szolgája lett." Amilyen mértékben nőtt a no- 
mád birodalom, már nemcsak törzsek s nemcsak né- 
pek, hanem egész birodalmak jutottak , szolgaság- 
ra", melyeknek megint voltak , szolgái". Ezért hir- 
deti az egyik türk kagánnak felirata az Orkhonnál: 
, Ebben az időben a rabszolgáknak maguknak is rab- 
szolgái, a rabnőknek rabnői voltak; az ifjabb testvé- 
rek nem tudtak az idősebbekről, a fiúk apáikról. Oly 
nagy volt a birodalom és az a terület, melyet meg- 
szereztünk és megszerveztünk." 

A nomád társadalom olyan, mint a homok: köny- 
nyen szétguruló apró szemcsékből áll. Onállósághoz 
szokott részeit csak hatalommal, , nem szeretettel, 
hanem rettegtetéssel" lehet összetartani. Attilának 
is az minden gondja, hogy ,,szkítái" szökését meg- 
akadályozza. A rendezetlen, sok kis aulra tagolt em- 
bertömegből a kagán teremt rendezett népet. Büsz- 
ke is arra, hogy a népet , rendbe szedte" és gazdag- 
gá, hatalmassá tette. Ezért aztán a kagán úgy tekint 

népére és birodalmára, mint nagykiterjedésű auljára, 
amellyel kénye-kedve szerint bánhat. Családi vagyon- 
ként oszthatja, átörökítheti fiaira, testvéreire. Bléda 
és Attila megosztoznak a nagy birodalmon. Bléda, 
mint idősebbik, kapja a nagyobbik, öcscse a kisebbik 
részt. Talán ugyanígy Járt el Oktar is Rugával. Ugyan- 
ez a tulajdonjogi álláspont nyilatkozott meg abban is, 
hogy az Attila-fiak apjuk halála után maguk közt fel 
akarták osztani az egész birodalmat. De a germán 
népek fellázadnak. Szerfölött ellenszenvesnek és meg- 
alázónak találják, hogy , rabszolgák módjára" osztoz- 
kodjanak rajtuk. 

A nomád fejedelem igényt tart a meghódított föld- 
re, ingó javaira is. Attila lopással vádolja meg azt a 
római hitelezőt, aki a sirmiumi püspöktől egyházi 
kelyheket fogadott el zálogba, mert Sirmium most 
az övé, következőleg az aranykelyhek is őt illetnék. 

A dinasztia törzsével, népével mintegy ráfekszik 
a többi törzsre, népre és minden hatalmat, minden 
javat magának biztosít. Ök a , nemesek, ,,a királyi- 
ak", , a fehérek" vagy , fehércsontúak", a többiek a 
, feketék". Székhelyük , fehérvár", a kagán sátra, pa- 
lotája, a , világ közepe". A legfelsőbb tisztségeket és 
rangokat, a birodalom vezető helyeit maguk szállják 
meg, a kagán családja és emberei. Az ázsiai hun bi- 
rodalom megalapítója, Mao-tun fiai és kisebb testvé- 
rei számára tartja fenn a birodalomrészek kormány- 
zását. Ugyanígy Attila is legidősebb fiát állítja a meg- 
hódított akatziroknak és mindazoknak a népeknek 
élére, melyek a Pontusnál tanyáztak. Minél nagyobb 
a birodalom, természetesen annál több a méltóság: 

számuk az ázsiai hunoknál huszonnégy, a türköknél 
huszonnyolc volt. Több népnél találkozunk egy kö- 
vetkezetesen keresztülvitt jobb-bal beosztással és 
ennek megfelelően a méltóságok is párosak. AZ eu- 
rópai hunok a jobboldalt tartották előkelőbbnek, 

A tisztségek örökletesek. Ez a szabály nemcsak 
az uralkodó törzsekre, hanem a leigázott népekre is 
áll. A szogdok fejedelme minden nagyobb nehézség 
nélkül hagyományozhatja trónját fiának, noha türk 
uralom alá jutott. Nem kell messze mennünk példá- 
ért - a honfoglaló magyaroknál a gyula és a karkhász 
méltóságok ugyanannak az , uralkodóháznak" kezén 
maradtak évtizedeken keresztül. Minthogy a legki- 
sebb altörzs feje is végeredményben , kagán" a ma- 
ga birodalmában, csak természetes, hogy ugyanazok 
az elvek érvényesek rá is, mint a nagybirodalom fe- 
jére, a nagyfejedelemre. Így azután a legkisebb törzs 
élén is dinasztia uralkodik. Ez jól szemlélteti, hogy a 
nomád állam egészen apró, önálló részek egyesülé- 
se révén áll elő. A méltóságok nem üres címek, ha- 
nem tényleges hatalmat jelentenek. A rangfoknak 
megfelelően a méltóságok hordozói nagyobb vagy 
kisebb tömegű sereg, nép vezérei. Amikor a hunok 
395-ben betörtek a kisázsiai provinciákba, a hadakat 
Basik és Kursik vezette. Priskos szerint a , királyi 
szkíták" közül származtak és sok nép felett uralkod- 
tak. Hogy a törzsek és népek fejedelmei milyen rang- 
fokozatot, méltóságot érdemelnek, azt a törzs, nép 
ereje, sokasága, tekintélye szabja meg. A törzsek- 
nek, népeknek egész hierarchiájával találkozunk s 
jaj annak az idegennek, ki mit sem tudva e rangok- 

ról, az egyes törzsek, népek fejedelmeivel tárgyalás- 
ba bocsátkozik. Priskos meséli, hogy II. Theodosius 
császár azért nem ért célt az akatziroknál, mivel kö- 
vete elvétette a rangsort: azt az ajándékot adta a rang- 
ban első, legidősebb fejedelemnek, amely tulajdon- 
képpen a második fejedelemnek volt szánva. Ezen a 
fejedelem annyira megsértődött, hogy társait beárul- 
ta Attilánál. 

A nomád nagyfejedelem csak saját törzse, népe 
és a főméltóságok felett gyakorol közvetlen hatal- 
mat, az alsóbb tisztségeket már nem ő, hanem az alája 
tartozó méltóság-viselők töltik be. Az ázsiai hun bi- 
rodalomban a huszonnégy főember maga választja ki 
a vezéreket az ezredek, a századok és a tizedek élé- 
re. A nép ugyanis hadakra oszlott, még pedig a tízes 
számrendszer alapján. Az ázsiai hunok a legfelsőbb 
méltóságok viselőit , tízezer lovasnak" hívják. A no- 
mád népek politikai szervezete tehát lépcsőszerűen 
tagozódik lefelé. Törzs uralkodik törzs, nép nép fe- 
lett jól kiépített hierarchikus rendben. 

A hatalom birtokosai és boldog élvezői nagyon is 
jól tudják, mi mindent köszönhetnek a kagánnak. Ve- 
le emelkedtek fel, vele buknak hát, ha nem - általa. 
Sorsuk, úgy érzik, teljesen egybefonódott kagánju- 
kével. Támogatják is jóban rosszban, engedelmesen 
követik parancsait. Csak ily módon, ekkora össze- 
tartással és katonai fegyelemmel tudják továbbra is 
biztosítani uralmukat. Számuk elenyészően csekély 
a leigázott népek tömegéhez képest. Amint nő biro- 
dalmuk, népek kerülnek uralmuk alá, melyeknek ma- 
guknak is van birodalma és kagánja. Így végül is csu- 

pán vékony réteget alkotnak , szolgáik" sokasága fe- 
lett. Félnek a trónváltozásoktól. Sohasem tudhatják 
előre, mit rejt számukra a jövő, nem lesz-e kagánjuk 
sírja tulajdon vermük. Lehet, hogy az új uralkodó kö- 
rül viszály támad és nem állja meg a helyét. A hatal- 
mi szervezet egyensúlya meginog és a birodalom ösz- 
szeomlik máról-holnapra könnyű kártyavárként. S 
azok, akik annyi nép felett uralkodtak, most megta- 
nulnak szolgálni korábbi szolgáiknak. 

Vigyáznak is arra a pusztai népek, hogy lehetőleg 
ne kerüljön alkalmatlan utód a trónra. A nomád feje- 
delmek -— említettük — több feleséget tartottak ma- 
guknak. A sok fiú közül trónörökösnek általában azt 
tekintették, aki a fejedelem rangelső feleségétől el- 
sőnek született. A legidősebb örökjoga azonban ko- 
rántsem szükségszerű. Ha túlságosan fiatalon ven- 
né át elhunyt apjától az uralmat, vagy ha más okból 
látszik alkalmatlannak a trónra, a fejedelmi méltóság 
egyik testvérére száll át, rendszerint azonban apja 
testvérére s csak ennek halála után érvényesítheti 
örökjogát. De azt senki sem vonja kétségbe, hogy 
csak az uralkodó dinasztiának van joga a fejedelem- 
ségre. Az uralomhoz ugyanis különleges képesség, 
isteni , charisma" szükséges, melyet egy mitikus ős, 
egy isteni hérosz szerzett meg a dinasztia számára, s 
azóta ez a képesség apáról fiúra öröklődik a nemzet- 
ség minden tagjában. A nomád trónutódlási rend te- 
hát nem alapszik sem a nemzetségi jog, sem a primo- 
genitura, sem az idoeitas elvén, hanem e három kom- 
binációja s teljesen az adott helyzettől függ, hogy ese- 
tenként a három közül melyik érvényesül. Ezt a ren- 


68 


det látjuk az ázsiai hunoknál, a türköknél, az eftali- 
táknál és még sok más nomád népnél, többek közt — 
az európai hunoknál is. 

Az első név szerint ismert európai hun fejedelem 
Balamber. Ő volt az, aki a hunokat a gótok ellen ve- 
zette (373-375 körül). A következő hun király, akiről 
hallunk, Uldin (400). De ő csupán , regulus", a nyu- 
gati hun szárny vezére s talán nem is tartozott az ural- 
kodó dinasztiához. 409-ben szerepel utoljára. Kara- 
tonról már biztosan tudjuk, hogy az egész hun törzs- 
szövetség élén állott. Nevét egyedül Olympiodoros 
jegyezte fel a 412 körüli eseményekkel kapcsolat- 
ban. Oktar és Ruga (Rua) Attila atyjának, Mundzsuknak 
voltak a testvérei, ők tehát kétségtelenül a nagyfe- 
jedelem nemzetségéhez tartoztak. Attilának még egy 
másik nagybátyjáról is van tudomásunk. Ezt Aj-bars- 
nak, vagyis , Holdpárducnak" nevezték. Lehetséges, 
hogy már Oktar és Ruga megosztották egymás közt 
a hatalmat. Az előbbi 430 körül, a másik 434-ben halt 
meg. Ruga halála után testvérének, Mundzsuknak 
legidősebb fia, Bléda következett a trónon. Irónra- 
léptekor mindjárt maga mellé vette öccsét, Attilát 
társuralkodónak. Elhatározásának indítóokait nem 
ismerjük, annyit azonban gyaníthatunk Priskos le- 
írása alapján, hogy tartott erőszakos, uralomra vá- 
gyó öccsétől. Fél fejedelemségét azért engedte át 
neki, hogy békében uralkodhassék. Bléda még sem 
kerülhette el sorsát, mert amikor gyámkodását és 
felsőbbségét Attila már túlságosan megalázónak ta- 
lálta, végzett vele (445). Amíg azonban együtt kor- 
mányozták a birodalmat, Attila része minden jel sze- 

rint keleten, a bizánci határ szomszédságában feküdt, 
míg Blédáé nyugat felé terült el. A hunok Oktar és 
Ruga idejében már elérik terjeszkedésük legnyuga- 
tibb pontját, az Északi-tengert, s Ruga az, aki Aetiustól 
megszerzi Pannóniát. [gy hát Attilának tulajdonkép- 
pen már nem akadt sok küzdenivalója a barbár világ- 
ban, figyelmét ezért inkább a római imperium felé 
irányította. Az európai hun birodalom alapjait nem ő, 
hanem közvetlen elődei rakták le. 

A trónutódlás gyakorlatából az világlik ki, hogy 
hosszabb időn keresztül a hun birodalom - talán gyer- 
mek, talán alkalmas utód hiányában — nem az elhunyt 
fejdelem fiára, hanem testvérére szállt. A testvérág- 
ban az öröklés szintén a primogentitura elvéhez iga- 
zodott; nem Attila, hanem Bléda foglalta el a trónt. 
Jordanes szerint Attilának sok gyermeke volt. Az utód- 
lás szempontjából mégis csak az a három testvér jött 
tekintetbe, akik Attila rangelső feleségétől, Arykántól 
származtak. Noha Attila közülük a legfiatalabbat sze- 
rette a legjobban, trónörökösnek mégsem ezt, ha- 
nem legidősebb fiát, Ellákot jelölte ki. Erre abból kö- 
vetkeztethetünk, hogy azon a lakomán, melyen Pris- 
kos részt vett, Ellák ült Attila mellett a kereveten. 
Ellák helyét egy más alkalommal Aj-bars foglalta el. 
Ebben viszont a testvérág jogigénye jutott kifeje- 
zésre. 

A steppén a társadalmi és politikai élet határai el- 
mosódnak, mintegy széttárulnak a végtelenbe. Az 
események a kozmoszban játszódnak le. A prehisz- 
tórikus ember élt így s ebből az életmagatartásból 
sok maradt meg Kínában és Ázsia steppéin. Hogy a 

fősátortól merre lakjanak az asszonyok és merre a 
szolgák, hogy az étkezésnél mi legyen a rend, hogy 
a halott mily szertartások közt vonuljon át a túlvi- 
lágra, — az egész köznapi élet kozmikus háttérben 
jelenik meg. lermészetesen az állam is elvesztette 
kizárólagos politikai értelmét és kozmikus vonatko- 
zásokkal telítődött. A birodalom erős kagánok kezén 
olybá tűnt fel, mintha csak a mindenségnek volna ki- 
csinyített mása. 

A főégtáj észak. A világmindenség a sarkcsillag 
körül forog, mint szilárd pont körül. Épp ezért mind- 
azok, kik hatalmat gyakorolnak az emberi társada- 
lomban, fejedelmek és családfők a sarkcsillag alatt 
foglalják el helyüket. A fejedelem széles, ágyszerű. 
trónusa palotájának északi oldalán, emelvényen áll 
és fekvése a , világ közepét" jelképezi. A fejedelem- 
nél senki sem tartózkodhat magasabban, éppúgy ti- 
los lakóhelyet keresni palotájától északra vagy dél- 
re. A négy világtájnak megfelelően az ázsiai hunok 
(hiung-nu-k) , négy saroknak" hívták a birodalom négy 
főtisztét, a rangban továbbkövetkezőknek is szimbo- 
likus a nevük: ők alkotják a , hat sarkot". Mindezek 
az elnevezések kozmogóniai elképzelések hatására 
vallanak. A világmindenség rendjét utánozták az ázsi- 
ai hunok akkor is, amidőn csatasorba fejlődtek. Mi- 
ként a kínaiak, ők is színekkel jelezték az égtájakat. 
Lovaikat tehát az égtájak színeinek megfelelően ál- 
lították fel: nyugatra, vagyis szerintük a legelőke- 
lőbb szárnyra kerültek a fehér, keletre a kék (szür- 
ke), északra a fekete, délre pedig a vörös színű lo- 
vak. A kínaiak még azt is feljegyezték róluk, hogy 

csak növekvő holdnál támadnak, fogyó holdra sietve 
visszavonulnak. Így tettek később a türkök is. 

A kagán nem pusztán politikai hatalom, sokkal több 
annál: a mindenség rendjének őre s alkalomadtán hely- 
reállítója az emberi társadalomban. Ő biztosítja az 
emberiség és a mindenség között az összhangot, mely 
ha felbomlik, szörnyű csapások, nyavalyák zúdulnak 
a népre. Ő a közvetítő népe és a felső hatalmak, a 
szellemvilág között, éppen tiszténél fogva. Tehát ,,pa- 
pi teendőket" is végez. Az áldozati üst és csésze ha- 
talmi jelvényei közé tartozik. Nagy az ő felelőssége: 
nemcsak földi ellenséggel, hanem kozmikus hatal- 
makkal is meg kell birkóznia. Alattvalói megkíván- 
ják tőle, hogy szembeszálljon a rontó szellemekkel, 
a jóknak pártfogását viszont megőrizze javukra. Ha- 
talma mágikus erejű. Jaj neki, ha egyszer mégis ele- 
mi csapás, szárazság, fagy látogatja meg az országot. 
Alattvalói reá rohannak és sokszor meg is ölik. A kagán 
mintegy magában hordja népe végzetét, pusztulását 
vagy felemelkedését. 

A nomád fejedelmet különleges , erény", karizma 
képesíti az uralkodásra. Ezt a karizmát rendszerint 
nem 1s ő, hanem egy mitikus ős, hérosz szerzi meg 
a dinasztia számára. Különös, csodálatos jelek adják 
tudtul a népnek, hogy fejedelme , megszületett". A 
hérosz egyik szülője, apja vagy anyja, madár, ragadozó 
állat. A mítoszképző gondolkozás ilyen formán pró- 
bálja megmagyarázni az uralkodó nemzetség mági- 
kus hatalmának eredetét, azt a kapcsolatot, mely közte 
és a mindenség közt fennáll. A mongol dinasztia pél- 
dául kék farkastól és fehér nőstényszarvastól szár- 

maztatta magát. A türk eredetmonda szerint a farkas- 
anyától született gyermek szelet és esőt tudott elő- 
varázsolni, míg testvérei, természetes atyának, anyá- 
nak gyermekei, megmaradtak közönséges halandóknak. 

, A nagy $an-jü, kit az Ég emelt a trónra" — így cí- 
mezteti magát Mao-tun ázsiai hun fejedelem abban a 
levélben, melyben a kínai császárnak bejelentette 
birodalma megalapítását. Fia és trónutódja még fenn- 
héjázóbb szavakkal beszélt magáról: ,, A hiung-nu nép 
nagy $an-jü-je, akinek az Ég és a Föld adott életet 
és akit a Nap és Hold helyezett méltóságba." A $an- 
jü az egész mindenség akaratából, legteljesebb tá- 
mogatásával uralkodik a Földön. Alattvalói előtt mint 
az Eg fia, mint az ég hasonmása jelenik meg. Egy kí- 
nai feljegyzés szerint az ázsiai hunok fejedelmüket 
az , Ég fiának" hívták s fejedelmi címének, a $an-jü 
szónak is tulajdonképpen az a jelentése, hogy , nagy" 
és , széles", mivel az ég, melyet jelképez, ilyen. Az 
istenkegyelmiség tana a következő századokban sem 
vesztett erejéből. , Én az istenhez hasonlatos égi szü- 
lött türk Bilge kagán..." — olvassuk az egyik orkhoni 
türk feliraton. 

Krisztus születése után 448-ban görög követek 
hagyják el Konstantinápolyt s a mai Nis (Naissus) 
felé haladva a hun fejedelem udvarára igyekeznek. 
Kíséretükben találjuk Priskost is. A menethez még 
Konstantinápolyban két hun csatlakozott; követség- 
ben jártak a császárnál és most hazafelé tartanak. 
Midőn Serdicába érkezett a csapat, a bizánciak nagy 
lakomát csaptak, melyre természetesen a kíséretük- 

ben lévő hun követeket is meghívták. Evés-ivás köz- 

ben a barbárok Attilát, a görögök császárjukat kezd- 
ték magasztalni. Az egyik görög — eléggé vigyázatla- 
nul — azt jegyezte meg: nem való istent emberrel ös- 
szehasonlítani. Emberen persze Attilát, istenen Theo- 
dosiust értette. Erre a hunok módfelett felfortyan- 
tak és mindinkább feldühödve, végül is szitkokban 
törtek ki. Nyilvánvaló, noha ezt a görög Priskos már 
nagy bölcsen elhallgatta, a hunok éppen megfordít- 
va, Attilát jelentették ki isteni eredetűnek, míg a csá- 
szárt csupán embernek voltak hajlandók elismerni. 
A bizánciak igen elcsodálkozhattak ezen, sehogysem 
érthették, miképp lehet egy barbárt isteni eredetű- 
nek tartani. Attila udvarában Priskos újra találkozik 
ezzel a sajátos nomád felfogással. Egy ízben ugyanis 

a hunok elbeszélték neki, hogyan vetették hatalmuk 
alá az erdővidék felé lakó akatzir népet. Sikerüket az 
egyik akatzir fejedelem tette lehetővé, akit Attila épp 
ezért busásan meg akart jutalmazni. Ez azonban csel- 
vetéstől félt és nem tett eleget a hívásnak. Azt üzen- 
te: nehéz az embernek isten színe elé járulni. Ho- 
gyan is nézhetne ő az istenek legnagyobbikára, ami- 
dőn még a napba se tud szemrebbenés nélkül bete- 
kinteni. 

, Az , Ég fia" végtelen gőggel nézett le a világra. 
Ugy érezte, amit csak lát, mind az övé. Az isteni ki- 
választottság és a magas küldetés jogán magáénak 
tekintette az egész világot. Szent őrülettel orszá- 
gokra és népekre tört, csakhogy birtokába vehesse 
jussát, az egész Világot. Sátra a mindenség közepe, 
birodalma pedig képzeletben már átfogja a minden- 
séget. Valamennyi euráziai pásztorkirályra jellemző 

az a levél, melyet a türkök kagánja intézett Maurikios 
császárhoz: , A rómaiak császárának a nagy kagán, 
hét nép parancsolója és a világ hét tájának ura." Per- 
sze a hét itt nem veendő szó szerint. Ez a kevély be- 
szédmód sokszor bizony nem állt arányban a tényle- 
ges hatalommal. 400 körül a hunok még nem jelen- 
tenek félelmes erőt az Al-Duna mentén, Uldin feje- 
delmük mégis úgy lép fel a bizánciakkal szemben, 
mintha a Világ csak arra várna, hogy őt szolgálja. A 
408 körül folyó hun harcok idején a magister militum 
ber Thracias békét ajánlott neki, ő azonban válasz 
helyett a keleten felkelő napra mutatott és így szólt: 
mindazt, ahová a napnak sugarai érnek, egykönnyen 
elfoglalhatom, ha akarom. Ami Uldin esetében még 
barbár dölyfnek tetszett a bizánciak előtt, Attila ural- 
ma alatt már valóság lett. Ő valóban már az egész 
, Szkítia" felett uralkodott, sőt a bizánci birodalmat 
is adófizetőjévé tette. Egy alkalommal régi kardot 
találtak a mezőn legeltetés közben. A talált tárgyat 
Attilához vitték, ki igen megörült neki s , amennyire 
merész volt a tervezgetésben - írja Jordanes Priskos 
nyomán -, azt hitte már, hogy az egész mindenség 
fejedelméül van elrendelve". 


A görög követség azt hallja a hun udvarban, hogy 
minden barbárt remegés fog el, ha beszélnie kell At- 
tilával. E tekintetben Edeko szkír fejedelem az egye- 
düli kivétel. Még Ellák, Attila legidősebb fia sem mer 
atyjának szemébe tekinteni. Azon a lakomán, ame- 
lyen Priskos is részt vett a görög és az itáliai köve- 

tekkel együtt, Ellák tisztes távolságra ült atyjától a 
kereveten és szemeit folyvást a földön járatta. Min- 
denki szolgamódra engedelmeskedett Attila paran- 
csainak. , Királyok, különféle népek vezérei -— írja 
Jordanes — testőrség módjára várták rendelkezéseit 
és ha szemével intett, mindannyian mormogás nél- 
kül, de rettegés és félelem közt álltak elő és bizton 
teljesítették azt, amit követelt tőlük." De aztán gon- 
doskodott is Attila főembereiről. A bizánciak szeret- 
ték volna, ha Attila Onegesios hun fejedelmet küldi 
Konstantinápolyba. De Onegesios így felelt: Nincs 
sok értelme annak, hogy követként Konstantinápoly- 
ba menjek, hiszen a császár tanácsosainak csak azt 
mondhatnám, amit nekem Attila parancsol. Vagy ta- 
lán azt hiszik a rómaiak, hogy majd engedek esengé- 
seiknek és elárulom uramat, megfeledkezem szkíta 
neveltetésemről, asszonyaimról, gyermekeimről? 
Tudják meg, szívesebben viselem el a szolgaságot 
Attila uralma alatt, mint a gazdagságot a rómaiaknál. 

A megfélemlítés a nomádok régi taktikájához tar- 
tozott. Könnyebben hódít az, akitől félnek — ezt már 
a nomádok is tudták. Attila híre — írja Jordanes — oly 
rettenetes volt, hogy mindent félelemmel töltött el. 
, A népek megrendítésére, a földkerekség réméül 
jött a világra." Folyvást fenyegetőzött. A legkisebb 
sérelem szörnyű haragra lobbantotta és máris hábo- 
rúval rémítette a rómaiakat. Így azután sok mindent 
elért, anélkül, hogy seregeit megmozgatta volna. Mily 
boldog megelégedéssel láthatta ő, a barbár, hogy a 
császártól kezdve mindenki meghajol akarata előtt. 
Bizonyára sokszor csupán erejét akarta érezni és érez- 

tetni , kevélységével", haragjával. Micsoda ünnep 
lehetett számára, amikor egy ízben a császárt római 
eredetű írnoka érdekében megleckéztette. Theodosius 
adja meg az ő írnokának azt, amit ígért, mert nem 11- 
lenék a császárhoz, ha hazudna. 

A bizánci udvar persze minduntalan tudtára adta 
Attilának, hogy nem tartja őt többre, mint a többi bar- 
bárt. Attilát ez a bánásmód vérig sértette, hiszen a 
nomád fejedelmi eszmekörben élve magát az Ég fiá- 
nak képzelte. Mindenekelőtt nagy sértésnek vette, 
hogy a császár , akármilyen jött-ment embereket" 
szemelt ki hun követekül. Ő csak consulságot viselt 
előkelő férfiakkal volt hajlandó tárgyalni. A bizánci 
udvar a kérésnek nem igen akart eleget tenni s arra 
hivatkozott, hogy az előző hun királyokhoz s Szkítia 
más fejedelmeihez is akármelyik hírnök vagy kato- 
na is elment követként. Attila azonban nem tágított 
s mindjárt nyájasabb lett, mihelyt Bizánc követei a 
birodalom gazdag és magasrangú polgárai közé tar- 
toztak. Ilyenkor Attilát mintha kicserélték volna. Csu- 
pa udvariasság és nagylelkűség. A jövevények elé 
megy egészen a határig, hogy megkímélje őket az út 
fáradalmaitól. Mindjárt jelentős engedményeket tesz 
és elhalmozza őket ajándékokkal. Attila azt akarta 
mindenáron elérni, hogy a császár egyenrangú feje- 
delemnek tekintse. Honoriával való házassági tervei 
is ezt a célt szolgálták. Mert igaz ugyan, hogy Honoria 
révén politikai előnyökhöz szeretett volna jutni: mint 
Honoria férje könnyen birtokába vehette volna a nyu- 
gati birodalmat. De az is kétségtelen, hogy dinaszti- 
kus szempontok is vezették. Geizerik vandál király 

legidősebb fia csak nem régiben jegyezte el III. Valen- 
tinianus császár mindössze hatéves leányát, Eudociát. 
Miért ne tudna ő is császári hercegnőt kapni felesé- 
gül? Házasságkötése Honoriával az egész világ előtt 
megmutatná, hogy egyenrangú uralkodó a császárral. 

A bizánciak természetesen annál inkább ügyeltek 
tekintélyükre, minél kevesebb volt tényleges hatal- 
muk. Mint az elszegényedett gazdagok, legalább a 
látszatot akarták menteni. Attilának a legsúlyosabb 
adókat fizették, csak hogy békére bírják. A bizánci 
udvar azonban azt hirdette, hogy a küldött összeg 
zsold fejében jár Attilának. A csodálatos a dologban 
az, hogy Attila belement a játékba és szívesen vette, 
hogy őt a császár magister militum-jának szólítsa. A 
magas bizánci rang kétségkívül hiúságát legyezget- 
te. Így lett Attila merő prestige-kérdésből forma sze- 
rint császári hivatalnok. Rövidesen azonban Priskos 
azt hallja egy hun főség alatt élő pannón rómaitól, 
hogy Attila már kevesli bizánci rangját. A császárság 
birtokára vágyik. , Mert már zúgolódva mondja, hogy 
a császárnál a tábornagyok hitvány szolgák, ő nála 
azonban a rómaiak császárjaival egyenrangú férfi- 
ak." A gőgös barbár lelke mélyéből beszélt. 


A kép, melyet Jordanes festett Attiláról, minden- 
ben, egészen a legapróbb vonásokig, egy lovas no- 
mád fejedelmet mutat. Olyan ember volt, mint az avar 
Baján avagy a türk Silzibul. , Dölyfösen járt — halljuk 
Jordanestől -, szemeit ide-oda járatta, hogy ily mó- 
don büszke testének ereje már mozgásán szembe- 

tűnjék. Noha a harcot igen kedvelte, mégis megfon- 
toltan cselekedett és a legtöbbet az eszével érte el. 
Az esdeklődőkkel szemben könyörületesnek mutat- 
kozott és kegyesen bánt azokkal, akik neki meghó- 
doltak. Alacsony termetű, melle széles. Nagy fejé- 
hez képest szemei apróknak látszottak. Ritkás sza- 
kálla már őszbevegyült; lapos orra, ocsmány arcszí- 
ne származásának bélyegét viselte magán." A leírás 
nem hagy kétséget a felől, hogy Attila a mongoloid 
típusú török fajtához tartozott. A lapos orr, az apró 
szemek, az arcszín föltétlenül erre vall, akárcsak zö- 
mök termete, a nyak hiánya. A ritkás szakáll jelleg- 
zetes tulajdonsága a török fajú ázsiai nomádoknak 
(kirgiz stb.). 

A lovas nomádnak eleme a csel, taktikája is ezen 
alapszik. Attila abban is igazi nomád uralkodó, hogy 
, vadsága mellett ravasz, hogy legtöbbet eszével ér 
el" (Jordanes). Priskos sok oly történetet tud elbe- 
szélni róla, melyek furfangos, barbár észjárását igen 
megvilágítják. Szinte örömöt érzünk például azon, 
hogy Attila mily ügyesen járt túl a görög követség 
eszén. Ugy tett, mintha semmit sem hallott volna 
arról a cselszövényről, melyet a bizánci udvar ter- 
velt ki élete ellen. Hagyta, hogy a görög tolmács, név 
szerint Vigila a megvesztegetésre szánt pénzen Vis- 
szatérhessen Konstantinápolyba. De megtiltotta mind 
Vigilának, mind a követség többi tagjának, hogy ró- 
mai foglyokat vagy barbár rabszolgákat, lovat vagy 
más egyebet vegyenek, a napi ellátásra szükséges 
dolgok kivételével, mindaddig, míg a viszály közte 
és a bizánci udvar közt nem rendeződik. S , ezt a bar- 

bár - jegyzi meg Priskos — ravasz számításból tette, 
midőn majd nem tudja elegendő magyarázatát adni 
annak, miért hozza az aranyat". Így is történt. Amint 
Vigila a pénzzel visszatért a hunokhoz, ezek menten 
közrefogták és a pénzt elszedték tőle. 5 amikor vé- 
dekezni próbált, Attila rárivallt: , Te gazállat, ravasz- 
kodásaiddal nem mented meg magadat az ítélet alól 
és nem találsz eléggé alkalmas ürügyet arra, hogy 
elkerüld megérdemlett büntetésedet. Ugyanis sok- 
kalta több pénz van nálad, mint amennyi szükséges 
lenne magad és embereid ellátására, sőt lovak, bar- 
mok vásárlására vagy foglyok kiváltására is, mit pe- 
dig, midőn Maximosszal hozzám jöttél, megtiltot- 
tam." De végül is, haragja csillapodván, megelége- 
dett ötven font arany váltságdíj lefizetésével. 
Minthogy a barbárok — de leginkább a nomádok — 
elsősorban zsákmányból szerettek gazdagodni, ter- 
mészetesen úgy nyúzták, szipolyozták a görögöt, a 
rómait, amennyire éppen tudták. Ezért szokták oly 
gyakran emlegetni a görög-római írók: a barbár pénz- 
sóvár. Attiláról szintén ezt mondták. Egyik írnoká- 
nak, akit Aetiustól kapott, Theodosius császár gaz- 
dag leányt ígért feleségül, ha kieszközli a békét a hu- 
nok és a rómaiak közt. A kiszemelt leányt azonban 
időközben másnak adta. Az írnok persze mindjárt 
panaszt tett Attilánál és ő írnoka ügye mellé állt. Az 
udvarában tartózkodó görög követség útján azt üzen- 
te a császárnak, az írnok nem csalatkozhat a császár 
ígéretében, mert nem illenék a császárhoz, ha ha- 
zudna. , Azért hagyta ezt meg Áttila — állapítja meg 
Priskos —, mivel az írnok pénzt ígért neki, ha dús- 

gazdag lányt kap nőül a rómaiak közül." Attila azon- 
ban nemcsak a maga, emberei hasznát is szem előtt 
tartotta. Priskos szerint mindaddig halogatta haza- 
bocsátásukat, míg , maior domus"-a, Önegesios meg 
nem érkezett. , Ezt pedig azért tette, hogy Onegesios 
az ajándékokat, melyeket a császár küldött neki és 
amiket még a követektől is remélt, átvehesse." At- 
tila követei sokszor minden különösebb ok nélkül 
jelentek meg Bizáncban, tudván azt, hogy dús aján- 
dékokban lesz részük. 


Más a hatalomnak magas ormán állva pompázó 
ruhában mutatná magát és ezüstben-aranyban tob- 
zódna. Attila az egyszerűséget szerette. Amikor Pris- 
kost követtársaival együtt első ízben maga elé bo- 
csátotta, közönséges fakarszéken ült, s az a sátor sem 
lehetett valami különös, amelyben tartózkodott. Pom- 
pának sehol sincs nyoma. Igaz, a főszálláson szépen 
faragott fapalotát építtetett magának. De ebben a ra- 
gyogó környezetben ő, a fejedelem oly egyszerűen 
élt, mint valami közrendű hun. Míg vendégeinek ezüst 
tálakon a legkülönfélébb étkeket szolgáltatta fel, ad- 
dig ő maga megelégedett a fatállal és csupán húst 
evett. De más dolgokban is - írja Priskos elismerő- 
en — mértéktartó volt. A vendégek elé arany és ezüst 
kupákat raktak nagy sokaságban, neki ellenben fa- 
kupa jutott. Öltözéke is egészen egyszerű volt s csu- 
pán tisztasága által tűnt fel. És sem kardkötője, sem 
barbár alkatú sarújának szíja, sem lovának zablája 
nem volt teledíszítve, mint a többi , szkítáké", aran- 
nyal, ékkövekkel vagy más drágaságokkal. 

Ezt a komor egyszerűséget kell Attila legjelleg- 
zetesebb vonásának tartanunk. Hun uralkodó-előde- 
inek egyike, Oktar egy napon túlságosan sokat evett 
össze s ebbe belehalt. Idősebb testvére és egy ideig 
uralkodótársa, Bléda — minden jel szerint — vidám 
ember volt. Szerette az élet kellemes, derűs oldala- 
it, szeretett nevetni. A kormányzás teendőit inkább 
nyűgnek érezte. Talán ez is közrejátszott abban, hogy 
uralkodótársnak maga mellé vette kisebbik testvér- 
ét. Egy alkalommal a hun foglyok közt egy bolond is 
akadt. Zerkonnak hívták és születésére nézve mór 
volt. A bolondot az udvarba továbbították; Attila un- 
dorral fordult el tőle, Bléda ellenben oly mulatságos- 
nak találta beszédmódját és bicegő járását, hogy ma- 
gánál tartotta. Noha dédelgette és mindenhová ma- 
gával vitte, egy nap a bolond megszökött tőle. Ami- 
kor rátaláltak és elküldték Blédához, az faggatni kezd- 
te szökése oka felől. A válasz a fejedelmet nagy ha- 
hotára késztette. Zerkonnak asszony kellett. Bléda 
tüstént körülnézett a királyné udvarhölgyei között s 
választásával a bolond meg lehetett elégedve. Bléda 
halála után Attila sietett túladni rajta. Elküldte Zerkont 
Aetiusnak, az pedig visszaadta hajdani urának, Aspar 
bizánci hadvezérnek. Ez jól jelzi azt a nagy lelki el- 
lentétet, mely a két testvérfejedelmet elválasztotta 
egymástól. Attilát sohasem lehetett mosolyogni lát- 
ni. Még a lakomán is komoran ült. Azokat a dalokat, 
melyeket barbár énekmondók adtak elő győzelmei- 
ről, bizonynyal büszke megelégedéssel hallgatta. Ma- 
ga elé meredt, nem vígadt. Midőn egy féleszű , szkí- 
ta" zagyva beszédével általános derültséget keltett a 

vendégseregben, az ő arca mosolytalan maradt, ri- 
deg volt. Csak akkor derült fel hirtelen egy pillanatra, 
amikor kinyílt az ajtó s legkisebb fia lépett be, Irnek. . . 

A harcos nomád arab törzseknek Mohamed adott 
vallást. Mohamed katona és próféta volt egy személy- 
ben. A nomád uralkodók is az , Ég rendeletéből" ural- 
kodnak és hódítanak a földön, az ,,Eg fiainak" lobogó 
tüze ég bennök. Attilánál senki sem érezte jobban, 
hogy isteni sugallat vezényli kardját s hogy kozmi- 
kus erők emelik népek fölé. Komor egyszerűsége 
talán innen adódik. Nyomta vállát a kiválasztottság 
súlya. Borzongva gondolt arra, lám, a szellemek és 
az istenek a sokrétű égben mellette harcolnak. De 
meddig harcolnak érte? Jól hallja-e mindig szavukat, 
mágikus ereje nem csökkent-e meg? Ki mondhatja 
ezt meg neki? Attila a jósokat nem nélkülözhette. Ő, 
aki annyi népnek ura, a babonának foglya. A nagy ka- 
gánok mind ilyenek. A mongolok - írja Rubruck a 
13. században -, amit a jövendőmondók és sámánok 
parancsolnak, mind megteszik vonakodás nélkül. S 
megjegyzi: a kagánokon papok uralkodnak. 

Attilát is papok vették körül. Abból, hogy a papot 
,kam"-nak hívták az európai hunok, ugyanúgy, akár- 
csak az altaji törökök, azt következtethetjük, hogy 
varázslattal, sámánkodással is foglalkoztak. Attila egy 
lépést se tett anélkül, hogy ne kérte volna ki oráku- 
lumukat. Egyszer papjai megjövendölték neki, hogy 
nemzetsége el fog bukni, de legkisebb fiában, Irnekben 
tündöklő fényben újra fel fog emelkedni. Ettől kezd- 
ve Írneket dédelgette, noha trónjának várományosa 
nem Irnek, hanem legidősebb fia, Ellák volt. Ezzel 

sokat ártott a birodalomnak. A trónörökös nem tu- 
dott kellő tekintélyre szert tenni; következőleg, mi- 
dőn Attila meghalt, nagy zavarok támadtak, s a biro- 
dalom csakhamar elmerült a felkelő népek harcai- 
ban. A mauriacumi (helytelenül catalaunumi) csata 
is bizonyára másképp dőlt volna el, ha Attila nem lett 
volna annyira babonás. Jövendőmondói azonban ve- 
reséget jósoltak s ennek a jóslatnak hatása alatt At- 
tila csak a védelemre, elsősorban saját életének biz- 
tonságára gondolt. A babona gyöngévé tette. Babona 
miatt mondott le arról is, hogy Rómát birtokába vegye. 
, Es midőn esze azon Járt — írja Jordanes —, hogy Ró- 
mára rontson, ettől őt övéi, mint Priskos történetíró 
tudósít, visszatartották, nem azért mintha a város 
javát nézték volna, melynek ellenségei voltak, ha- 
nem mivel féltették királyuk szerencséjét." Alariknak, 
a nyugati gótok hajdani királyának emlékét idézték 
fel, aki meghalt, miután Rómára tette kezét. Attila 
megint megingott lelkében s nem mert Róma ellen 
menni. Így azután, amint seregei közt ragály tört ki 
s egy díszes római követség a pápa vezetésével meg- 
jelent táborában s kérlelni kezdte őt, nem habozott 
sokáig s visszafordult, igaz, szörnyű fenyegetések 
közben. Megtorpant abban a pillanatban, amikor legfőbb 
vágya látszott beteljesülni. Rómát, az Arany Várost, a 
caput mundi-t könnyűszerrel elfoglalhatta volna. Még- 
sem tette, Alarik sorsára emlékezve inkább megfutott. 


A hunok, amióta átlépték a Dont, oly népek fölé 
telepedtek, melyek nem tartoztak az euráziai lovas 

nomádok közé. Igaz, az euráziai steppeöv, hol a no- 
mád kultúra otthont talált, felfelé a Duna mentén a 
morva medencéig 15 elnyúlik, de ezeken a legnyuga- 
tibb steppenyúlványokon ekkortájt nem-nomád, meg- 
telepedett életmódot folytató népek élnek. Már a gót 
sem nomád, még kevésbé tarthatók annak azok a ger- 
mán törzsek, melyek nyugatabbra laknak a Rajna fe- 
lé. Nagyobb tömegű lovas nomád néptöredékkel, fő- 
leg visszamaradt szarmata-jazyg rajokkal az új hódí- 
tók csak a Duna-Tisza-menti síkságon találkoznak. 
Főszállásukat még steppeterületen, a Tisza mentén 
rendezik be, a birodalom határai azonban észak és 
nyugat felé mélyen benyúlnak az erdőövbe. Ennek 
megfelelően a hun konföderáció sem áll kizárólag no- 
mád népekből, hanem ellenkezőleg, tagjai közt sok a 
más életmódú, más kultúrájú germán. A hunok kü- 
lönösen a keleti germán törzsekkel kerülnek szoro- 
sabb kapcsolatba. Ezeknek fejedelmei bejáratosak 
Attila udvarába s többen közülük, így például a gepi- 
dák királya, Ardarik, vagy a keleti gót Valamir, a hun 
fejedelem legbizalmasabb tanácsadói; Edeko szkír 
fejedelem oly mértékben élvezi Attila bizalmát, hogy 
Bizáncban követségben jár s ha rá kerül a sor, őrt áll 
ura palotájában. 

Régi lovas nomád állambölcsesség, hogy a legyő- 
zöttet nem szabad porba sújtani, hanem sorstárssá 
kell fogadni. Így gondolkoznak a hunok is. Ez tette 
lehetővé a , csalárdul" levert gótoknak, szkíreknek, 
gepidáknak, hogy megbékéljenek a hun uralommal s 
Attilát saját fejedelmüknek, legfőbb uruknak tekint- 
sék. Jól illet ehhez, hogy , atyácskának" nevezték (a 

gót atta , atya" szóból az —ila kicsinyítő képzővel). 
Az együttélés következtében a hun szívesen vesz 
fel gót, agermán hun nevet. Erre a szokásra Jordanes 
maga is utal. , A legtöbb nevet a népek szokás foly- 
tán veszik fel, mint ahogy a rómaiak a makedónokét, 
a görögök a rómaiakét, a szarmaták a germánokét, a 
gótok pedig többnyire a hunokét kapják cserébe." 
Germán eredetű Rua (Ruga, Rugila) neve, Attila egyik 
rokonát pedig Laudaricusnak hívják, ami a gót Lauda- 
reiks-nek felel meg. A keleti germánoknál viszont 
oly nevek is előfordulnak, melyek a hun uralomra 
látszanak emlékeztetni. Egy keleti gót és egy svéb 
királyt Hunimund-nak neveznek, egy szkír fejede- 
lem a Hunvulf névre hallgat. A fennmaradt hun sze- 
mélynevek legtöbbje azonban a török eredetű hun 
nyelvből való, mint például Áry-kán, Mundzsuk, Irnek, 
Dengizik, Aj-bars, Kara-ton, — hogy csak párat em- 
lítsünk. Ez arra vall, hogy a hódító hunok a germán 
környezetben sem vesztették el hun jellegüket. Min- 
den jel szerint nemcsak az államban, hanem a társa- 
dalmi és kulturális életben is övék volt a döntő szó. 
Az a viminaciumi kereskedő, aki barbárrá vedlett át 
a fogságban, nem a germánok, hanem az uralkodó 
hun réteg lovas nomád szokásait választotta minta- 
képül. Szép ruhába bújt és fejét ősi nomád szokás 
szerint köröskörül megborotváltatta. Ha a hun biro- 
dalomban a számban kétségkívül fölényben lévő ger- 
mánság hagyománya lett volna az irányadó, erre a 
lépésre aligha szánta volna rá magát. 

Nem annyira a hunok germánosodtak el, mint in- 
kább megfordítva, a germánok vettek át sokat a 1lo- 

vas nomád kultúrából. E hatások átvevői a keleti ger- 
mánok, elsősorban a gótok voltak. A gótok mint a 
nagy keleti germán vándorlás utolsó hulláma Kr. u. 
250 körül benyomulnak a pontus:i és az aldunai step- 
pére és megdöntik az iráni szarmaták (alánok) ural- 
mát. Csupán a Duna-Tisza-menti steppe marad a szar- 
mata jazygok kezén. A hódítók csakhamar az iráni 
steppekultúra hatása alá kerülnek, mely a szkíták és 
a szarmaták kezén görög és perzsa ösztönzésre igen 
magas fokot ért el. Megismerkednek a steppe lovas 
életével, elsajátítják a nomádok államszervező mű- 
vészetét, átveszik és továbbfejlesztik azt a színha- 
tásra (polychrom) törekvő, drágakő- és üvegbera- 
kással dolgozó ftémművességet, mely azután a nép- 
vándorlás korában mint ú.n. barbár stílus mindenfe- 
lé elterjed nyugaton. E hatásoknak a mitológiában is 
megtaláljuk nyomait. A germánok még a koponya- 
torzítás szokását is eltanulják az iráni nomádoktól. 
Különösen meglepő azoknak a szarmata jJazygoknak 
a szerepe, akik a Duna-Tisza-menti síkságon tanyáz- 
nak. Megtanítják guád szomszédaikat a lovas életre, 
úgy hogy végül szokásban, fegyverzetben teljesen 
hasonlítanak egymáshoz (Ammianus). Ezért oly ne- 
héz különválasztani az alánok hagyatékát a gótoké- 
tól. 

A hun leletanyag felismerése ma már nem nehéz. 
A hunok mongóliai örökségüket a nyugati steppén 
gyorsan levezették. Amikor felbukkannak a Donnál, 
tulajdonképpeni távolkeleti hagyományuk vajmi ke- 
vés. Oly hosszú időn át éltek a turkesztáni steppén, 
hogy teljesen magukévá tették annak kultúráját. Nyu- 

gat-Turkesztán és Pontus műveltsége közt pedig nincs 
eltérés. Azt látjuk, hogy a hunok a kínaival rokon, 
erősen távol-keleti jellegű bal-tájékozódásukat Tur- 
kesztánban felcserélték a jobboldalival, mely a nyu- 
gati steppén, az iráni lovas nomádok körében már a 
Krisztus születése előtti időben kialakult. Ugyanígy 
átvették az irániak legjellegzetesebb mitológiai alak- 
ját, a Hadistent a kardkultusszal egyetemben. A hun 
kultúra a késő-alán fejlődéshez kapcsolódik, de per- 
sze oly újításokat is tartalmaz, melyek már a követ- 
kező türk kort jellemzik. (Pl. a halotthamvasztás szo- 
kása.) A hun kultúrának ez a pontus-turkesztáni ve- 
rete érteti meg velünk, hogy miért fordulnak elő hun 
sírokban talált tárgyak gót temetőkben is és megfor- 
dítva. Gótok és hunok minden különbség ellenére, 
mely köztük fennállott, testvéreknek érezhették ma- 
gukat. 

E műveltségi szinkretizmus kialakításában a roma- 
nizmus is kivette a maga részét. A hun birodalom 
433-ban megszerzi Aetiustól Pannóniát, szóval azo- 
kat a római határprovinciákat, melyek a tiszai hun 
főszálláshoz legközelebb feküdtek. Pannónia így a 
hun birodalom kötelékében is fontos küldetést tölt- 
hetett be: latin műveltségi javakat közvetíthetett a 
barbárokhoz. Minthogy békés formában, szerződés- 
szerűen került hun kézre, római lakosságának nem 
kellett attól félnie, hogy kemény sors várja. Így mind- 
azok, akik túlélték a különféle barbár inváziók bor- 
zalmait, helyükön maradtak, sőt közülük nem egy 
készséggel felajánlotta szolgálatát a Róma-barát hun 
fejedelmeknek. A romanizmus sorsa más-más volt a 

Drávától északra és délre. A mai Dunántúlon már 
380 óta egyre több a barbár s egyre kevesebb a latin 
elem, ezzel szemben a Dráva-Száva köze a hun hó- 
dításig is meg tudta őrizni római jellegét. Innen szár- 
mazott az az Orestes is, aki Edeko szkír fejedelem- 
mel együtt egy napon mint Attila követe jelent meg 
Konstantinápolyban. De feltehető, hogy más latin aj- 
kúnak is sikerült szerephez jutnia a hun udvarban. 
Egy ilyen , beérkezett ember" lehetett az a Konstan- 
tiolos, aki , az Attila alá vetett Pannóniából szárma- 
zott" s értékes felvilágosításokkal szolgált Priskosnak. 
Attila birodalmában, sőt udvarában a germánokon kí- 
vül latinokat is találunk. Ezeket írja Priskos egy he- 
lyütt: ,a szkíták — így nevezi Priskos Észak barbár- 
jait általában — kevert népűek, a maguk barbár nyel- 
vét, a hunt vagy a gótot — (a gepida is , gót" nyelven 
beszélt) — beszélik, azonkívül még a latint is, azok 
tudniillik, akik közülük a rómaiakkal sűrűbben érint- 
keznek, de hellén nyelven nem könynyen beszél köz- 
tük valaki." Ez érthető: Pannónia latin-rómait. 

A latin kultúra hatását még az a mély és hosszan- 
tartó barátság is elősegítette, mely a hunokat már 
Uldin idejétől kezdve a nyugat-római császársághoz 
fűzte. Attilát és Blédát Ravenna látja el a kancellári- 
ai teendőkben jártas írnokokkal. Kétségkívül nekik 
kellett azokat a leveleket megfogalmazniok, melye- 
ket a hun udvar küldött alkalomadtán Ravennába és 
Bizáncba. Két Constantius írnokról tudunk. Az egyik 
Nyugat-Galliából érkezett a hunokhoz, de árulás gya- 
nújába keveredett s Attila és Bléda karóba húzatta 
(445 előtt). A másik Itáliából származott s Aetius küld- 

te Attilának 445 és 448 közt. Természetesen a ke- 
reskedők is sok műveltségi javat közvetítettek. A 
hatalmas kiterjedésű hun birodalom Északot össze- 
kötötte Déllel, Kelet Nyugattal; szervezete lehető- 
vé tette, hogy a műveltségi javak a birodalom egyik 
végéből a másikba akadálytalanul áramolhassanak. 
Legkeletibb tagállama valahol az Aral-tó partján egé- 
szen Kínáig elküldte karavánjait. Ugyanígy rendsze- 
res kereskedelmi kapcsolatokat kell feltételeznünk a 
hunok és az imperium Romanum közt. Attila még a 
görögökkel sem szakította meg a kereskedelmi kap- 
csolatokat, noha folyvást harcban állt velük. A 434. 
évi békekötés alkalmával ugyanazokat a jogokat kö- 
vetelte kereskedői számára, mint amilyeneket a ró- 
maiak élveztek. Ennek a kereskedelemnek főütőere 
a Morava völgye a mai Szerbiában. A vásárokat a du- 
naparti városokban, így elsősorban Viminaciumban 
tartották. 

A római kultúra terjesztői közt első helyen állnak 
Krisztus tanításának hirdetői, hiszen ekkor már a ke- 
reszténység ügye teljesen összeforrott a romanizmus 
sorsával. Ennek a sorsközösségnek ad hangot Nola-i 
Paulinus, amikor szép költeményében magasztalja 
Nicetas remesianai püspök működését , a szkíták és a 
géták" közt. A szkítákon talán hunokat kell értenünk. 


Orbis in muta regione per te 
Barbari discunt resonare Christum 
Corde Romano, placidamgue casti 
Vivere pacem 
(Carm. 17. Ann. 398.) 

A hunok térítgetése a Duna-menti püspöki váro- 
sokból történt. Ezt két esetből is látjuk. Tomi és egész 
Scyihia provincia püspöke, a szerzetesi tudományok- 
ban jártas szentéletű Theotimus (393-430 körül) oly 
nagy tekintélyre tesz szert , a Dunához közel lakó 
barbár hunok között, hogy őt a rómaiak földreszállt 
istenének tartották". Ez a térítőmunka az Al-Duna 
területén — úgy látszik — szép gyümölcsöket hozott, 
mert Szent Jeromos egy 403-ban kelt levelében lel- 
kendezve írja: ,, a hunok zsoltárokat tanulnak". Egy 
másik egyházi író, Theodoretos szerint , egyes Sszkí- 
ta nomádok, kik sátraikat az Iszternél (Duna) ütöt- 
ték fel, az üdvösség után szomjúhoztak". Erre Johannes 
Chrysostomos alkalmas térítőkről gondoskodik, bi- 
zonnyal még konstantinápolyi pátriarchátusának el- 
ső, békésebb éveiben (398—-403). Margum püspöke 
is átmegy a Dunán és próbál téríteni a hunok között. 
De rajta veszt, a barbárok megvádolják őt, hogy ra- 
bolt. A térítés eredményei láttára Orosius már úgy 
véli, a barbárok talán csak azért nyomultak be a ró- 
maiak határaiba, hogy Krisztus híveinek számát nö- 
veljék. A megtért népek közt felsorolja a hunokat is. 
Az ortodox kereszténységen kívül az ariánus egyház 
hatásával is számolnunk kell. Pannónia lakói közt va- 
lószínűleg akadt ariánus hitű is, hiszen Pannónia egyi- 
dőben az ariánizmus főfészke volt. A hun uralom alá 
jutott gótok is ezt a hitet vallották. 

E sokfajta műveltségi hatás és népi befolyás a hu- 
nokat nem tudta egészen kiforgatni nomád hagyo- 
mányaikból. Mint igazi hódítók, igényt tartottak mind- 
azokra a javakra, melyeket a leigázott népek nyúj- 

tottak. Attila barbár , udvarmesterének", Onegesios- 
nak egy sirmiumi fogoly római fürdőt épített, mely- 
hez a köveket Pannóniából szállították. Talán Attila 
remek fapalotáját is germán szolgák emelték. A pusz- 
ták nélkülözésekhez szokott fiai gyorsan beleszok- 
tak a nagyobb kényelembe, a , civilizáció" áldásaiba. 
Asztalukra nehéz sirmiumi bor kerül s kenyeret esz- 
nek a húshoz, kenyeret, a földmívelők irigyelt elede- 
lét. Lehet, hogy idővel éppúgy átalakultak volna, mint 
például a bolgárok, vagy oly sokan eleik közül Kína 
határterületén. Lehet, hogy idővel rómaiakká vagy 
germánokká vedlettek volna. Uralmuk azonban nem 
tartott soká és eltűntek, mielőtt még elszakadtak vol- 
na nomád hagyományaiktól. 

Negyedik fejezet 


A BIRODALOM FELBOMLÁSA 


Attila nagy bizánci hadjáratai idején a ravennai ud- 
var még boldogan mondhatta, hogy a hun fejedelem 
szövetségese és barátja. 448 óta azonban mind több 
és több viharfelhő gyülekezik Róma felett. Róma meg- 
tanul félni a hunoktól. Szorongó szívvel kell látnia, 
hogy Attilánál oltalmat találnak ellenfelei. A galliai 
parasztforradalom egyik vezére, egy Eudoxius nevű 
orvos, 448-ban a hun fejedelem védőszárnyai alá me- 
nekül és az sem volt valami jó jel, hogy a ripuari fran- 
kok trónviszályában a két testvér-vetélytárs közül 
az idősebbik Áttilánál, az ifjabb Aetiusnál keresett 
támogatást. Közben Attila mindinkább azt a kevély, 
fenyegető hangot ütötte meg a latinokkal szemben 
is, mely Bizáncban már oly gyűlöletessé tette nevét. 
Egészen nevetséges követelésekkel állt elő. Holmi 
elzálogosított egyházi arany kelyhek miatt, melye- 
ket Sirmiumból, a mai szerémségi Mitrovicából még 
idejekorán kimentett a város püspöke, lopással vá- 
dolta meg a hitelezőt, egy köztiszteletben álló római 
funkcionáriust és annak kiadását kívánta. Ravennában, 
a császári udvar székhelyén, mindenki tisztában le- 

hetett azzal, hogy a hun fejedelem csak ürügyet ke- 
res a fegyveres beavatkozásra. 

. Az alkalom nem késett sokáig. A ravennai udvar- 
ban III. Valentinianus császár mellett nemcsak any- 
ja és felesége élt, hanem nővére, Honoria is. Hogy 
ennek a Honoriának esetleges leszármazói mint ve- 
szedelmes trónkövetelők fel ne léphessenek a csá- 
szár gyermekeivel szemben, örök lányságot kellett 
fogadnia. De az akkor harmincegy éves augustáról 
rövidesen kitűnt, hogy szerelemre gyulladt saját jó- 
szágigazgatója iránt és tiltott pásztorórákra jár. A meg- 
tévedt tisztviselőre mindjárt ráhúzták az összeeskü- 
vés vádját és fejét vették, a szerelmes császárleányt 
pedig sürgősen Konstantinápolyba küldték erkölcsi 
leckére (449). Amikor Attila ennek neszét vette — és 
az udvari mende-mondák ugyancsak gyorsan kap- 
nak szárnyat —, azonnal leánykérőként jelentkezett 
a bizánci udvarnál. Nem sokkal előbb jegyezték el 
III. Valentianianus császár mindössze hatéves leá- 
nyát, Eudociát a vandál Geizerik legidősebb fiával 
(445) és természetesen Attila semmivel sem akart 
hátrább maradni: ő is császárleányt kívánt háremébe. 
Azt híresztelte, hogy Honoria védelmet kért tőle , bru- 
tális" öccsével szemben. Ugyis mint jegyes, úgyis 
mint pártfogó, Attila már 450-ben teljes császári ha- 
talmat igényelt Honoria számára és amikor ezt a ké- 
rést Ravennában elutasították, atyai örökségként az 
imperium felét követelte védence számára. 

Az összecsapás ilyen körülmények közt kikerül- 
hetetlen volt. Ekkortájt az imperium hadereje jófor- 
mán már csak alkalmilag toborzott barbár harcosok- 

ból, elsősorban a területén élő foederált germán né- 
pek seregeiből állott. Közülük a nyugati gótok ko- 
moly ellenállást fejthettek volna ki Attila hódító ter- 
veivel szemben. A hun fejedelem jól tudta, hogy csak 
úgy tud végezni a nyugati imperiummal, ha előzőleg 
a nyugati gótokkal számol le. Hadjáratát ezért kife- 
jezetten Gallia ellen s ott is a nyugati gót királyság 
ellen vezette. A gótokban természetesen azt a hie- 
delmet keltette, mintha tulajdonképpen Áetius és a 
rómaiak ellen menne. A rómaiaknak viszont azt üzen- 
te a galliai határról, ne féljenek, ő mint az imperium 
barátja vonul római földre: nem a rómaiakkal, hanem 
egyesegyedül a nyugati gótokka! fog megütközni. 
Ezzel a ravasz csellel azt akarta elérni, hogy se a ró- 
maiak, se a gótok ne készüljenek fel a támadásra. 
Azt is meg akarta akadályozni, hogy a két egymással 
szembenálló fél, a római és a nyugati gót a közös ve- 
szély órájában kezet adjon egymásnak. 

Még alig engedett fel a hó a mezőkön és a hun fe- 
jedelem Mainznál már a Rajnához érkezett megszám- 
lálhatatlan sokaságú hadával. Az átkelés minden ne- 
hézség nélkül ment végbe, noha idő kellett ahhoz, 
míg ez a tenger-sok nép a hevenyében öszszeácsolt 
fatörzseken átúsztatta a folyót. Metz polgárai éppen 
a húsvéti ünnepekre készülődtek, amikor 451. ápri- 
lis 7-én feltűnt Attila a város előtt. Rövidre rá fáklya- 
ként égett az egész város. Innen azután mint valami 
tüzes láva — gyújtva, pusztítva, öldökölve feltartóz- 
tathatatlanul hömpölygött tova hada a Loire völgye 
felé. Orléans-nál elérte a nyugati gót királyság hatá- 
rát. Utjában a virágzó galliai városok egész sora lett 
tűz és pusztulás martaléka. 

Actiust a támadás felkészületlenül érte. Attila már 
sorra ostromolta Gallia városait, amidőn hozzáfogott 
serege megszervezéséhez. Az imperiumban uralko- 
dó zsoldos-rendszer, meg aztán a 450-451. év telén 
Itáliában dühöngő éhínség következtében seregé- 
nek felállításához idő kellett. Seregének zömét — akár- 
csak az Attiláét -— germán népek alkották: a Rajna- 
part frankjainak Róma-barát szárnya, a burgundok 
egy része, a száliak, a szászok. Legnagyobb erőssé- 
ge azonban a nyugati gótság volt, mely még idejében 
felismerte a veszélyt és csatlakozott hadához. Orléans 
falai már-már omladoztak, amidőn szembekerült At- 
tilával. 

A hun fejedelem azonnal felhagyott a város ostro- 
mával és alkalmas csatamezőt keresve visszavonult 
Champagne síkjára. Itt, a Troyes közelében fekvő Mau- 
riacum — nem pedig, miként általában mondják, Cata- 
launum — mellett csapott össze a két sereg. Mindkét 
hadvezér már eleve lemondott nagyobb haditerv al- 
kalmazásáról. Aetius minden leleményessége abban 
merült ki, hogy megakadályozza megbízhatatlan zsol- 
dos seregének szétfutását. Akikben legkevésbé bí- 
zott, az alánokat középre fogta, nehogy eszükbe jus- 
son az árulás, a gótokat pedig ketté osztatta: a kiseb- 
bik részt szinte túszként maga mellé vette, a nagyob- 
bikat királyuk, Theoderik vezérlete alatt a jobb szárny- 
ra állította. Attila éppen ellenkezőleg rendezte el csa- 
patait. A csata kezdete előtt, amilyen babonás volt, 
megkérdezte jósait a harc várható kimenetele felől 
és ezek vereséget ígértek. A sereg zömét tehát a kö- 
zépen maga köré gyűjtötte, hogy így élete a legke- 
vésbé forogjon veszélyben. 

A csatát nagy aggodalommal a napnak kilencedik 
órájában, tehát mai időszámításunk szerint jó későn, 
délután három óra tájt kezdte meg, arra számítva, 
hogy a közelgő éj segítségére lesz, ha meg kell hát- 
rálnia. Lovas nomád nép fejedelme volt, seregének 
zömét azonban nem nomád, hanem germán eredetű 
népek alkották. Ezektől persze nem kívánhatta meg, 
hogy hun módra harcoljanak. Így azután kénytelen 
volt alkalmazkodni a germán harcmodorhoz, mely 
sok vért, sok áldozatot követelt. A makacs, kegyet- 
len kézitusában csakhamar felbomlott minden rend, 
úgy hogy rövid idő múlva a hadvezérek teljesen el- 
vesztették a tájékozódást. A szürkületben tovább folyt 
az öldöklés és ekkor a nyugati gótoknak sikerült At- 
tilát hunjaival együtt kocsitáborukba szorítani. Aetius 
csak akkor értesült gót szövetségeseinek sikeréről, 
amikor már a harc elcsendesült és övéinek keresé- 
sére ment. Egyik fél sem hátrált meg, az egyik is, a 
másik is elsáncolta magát táborában és a holnapi nap- 
tól várta a végleges döntést. 

A döntés azonban elmaradt. A gótok és a rómaiak 
már támadásra készülődtek, Attila pedig a halálra: 
lónyergekből hatalmas máglyát rakatott, nehogy él- 
ve vagy holtan az ellenfél kezébe kerüljön. Aetiusban 
azonban az államférfi legyőzte a hadvezért. Helye- 
sebbnek találta, ha nem erőszakolja a döntést. Félt, 
hogy a győzelem nagyon fejébe száll majd a nyugati 
gótoknak és talán még egész Galliát követelni fogják 
a maguk számára. És akkor vajon ki segít a birodal- 
mon? A hunok, akiket épp megsemmisített? Attilá- 
ból még mindig jó barát válhatik. És végül azzal is 

számolnia kellett, hogy a szerencse megfordul és el- 
lenkezőleg, Attila lesz a győztes. Eszerint cseleke- 
dett. Szélnek eresztette gótjait, frankjait és engedte, 
hogy Attila elhagyja a kocsitábort. 

Aetius azonban rosszul számított. Attila semmi- 
nemű hálát nem érzett azért, hogy Galliából futni hagy- 
ta, sőt nagylelkű gesztusát sértésnek vette. Már a 
következő évben (452) berontott Venetiába és az el- 
ső útjába eső várost, Aguileiát hosszú ostrom után 
romhalmazzá változtatta. Kezére került Milánó, Pávia. 
Sok város puszta félelemből, vagy jobb sors remé- 
nyében megnyitotta előtte kapuit. Aetiust a hirtelen 
támadás meglepte. Abban a biztos hiedelemben élt, 
hogy az elszenvedett nagy vérveszteség miatt Átti- 
la hosszú ideig nem fog támadni. Sereg híján alkudo- 
zásra kényszerült. Hogy minél több remény legyen 
a sikerre, maga Leó pápa, a keresztény világ legfőbb 
feje ment két magasrangú római férfiú kíséretében 
Attila táborába. Attila ekkor már Pó és a Mincio ös- 
szefolyásánál állt. Itt kanyarodott le az út Róma felé. 
Ovéi próbálták lebeszélni arról, hogy az Örök város 
ellen forduljon. Alarik végzetét festették szemei elé. 
Közben éhség és ragály kezdte pusztítani seregét és 
híre jött annak is, hogy a bizánciak a 451. szeptem- 
beri könnyű győzelmen felbuzdulva, betörtek biro- 
dalmába. Az új császár, a harcias Marcianus így pró- 
bált a nyugati testvér-birodalmon segíteni. Mindez 
kétségkívül elég ok volt arra, hogy meghajoljon az 
előkelő követség kérése előtt. Távozóban még meg- 
fenyegette a rómaiakat. Rövidesen visszajön, ha nem 
adják neki Honoriát, a királyi javaknak őt illető ré- 

szével egyetemben. Kétségkívül le akarta igázni az 
imperiumot, miként terveket forralt Perzsia ellen is. 
Fenyegetéseit azonban nem tudta beváltani. Már a 
következő évben (453) meghalt. Életét nem ellensé- 
ges kéz oltotta ki, sem nem alattomos gyilok. Orr- 
vérzés ölte meg annak a násznak éjszakáján, melyet 
új feleségével, Ildikóval tartott. 

A trón Ellákot illette volna meg, Attila rangban 
első feleségének, Arykánnak három fia közül ő volt 
a legidősebb. De testvérei, Dengizik és Irnek részt 
kértek a birodalomból, úgy hogy csakhamar áldatlan 
trónviszály tört ki közöttük. Az alávetett népek csak 
erre vártak. Emlékezni kezdtek arra, hogy számbe- 
lileg mily fölényben vannak elnyomóikkal, a hunok- 
kal szemben és sorra fellázadtak. Elsőnek a legha- 
talmasabb fejedelem, a gepida Árdarik ütött pártot, 
mert — miként mondta — nem akart , legsilányabb rab- 
szolgák módjára" osztály alá kerülni. Példáját követ- 
te a szomszédos többi nép is, így a rugiak a Felső-Ti- 
sza mentén, a szkírek, akik ekkor már a Duna-Tisza 
közén laktak Edeko és Hunvulf fejedelmeik uralma 
alatt, továbbá azok a guád (svéb) néptöredékek is, 
melyek a nagy vándorlás idején visszamaradtak a Ga- 
ram és Vág között fekvő ősi hazájukban és Hunimund 
meg Halarik vezetése alatt , szolgáltak" a hunoknak. 
Végül a gepida ligához még a herulok is csatlakoz- 
tak. Ezek valaha a Pontusnál tanyáztak, úgy látszik 
azonban, a hunokkal együtt beköltöztek a mai Ma- 
gyarországba és valahol a szkírek és rugiak szom- 
szédságában telepedtek le. Később is e népekkel sze- 
repelnek együtt. Rajtuk kívül még egy-két szarma- 
ta néptöredék is a gepidákhoz húzott. 

Az ÁAttila-fiúk oldalán a rugiaknak és a szkíreknek 
csupán egészen jelentéktelen töredékei maradtak. 
Ezek minden bizonnyal oly seregek voltak, melyek 
szorosabb kapcsolatba kerültek a hunsággal s talán 
nem is állomásoztak a Duna-Tisza-menti steppéken. 
Feltűnő ugyanis, hogy a hunokat egyedül a mai oláh 
síkság és a Pontus-vidék népei támogatták. A Duna- 
Tisza-menti birtokokból csupán a bejárót, Alsó-Pan- 
nóniát és a szörényi részeket tudták hosszabb ideig 
tartani egyes hun (sadagari) és szarmata népcsoport- 
ok jóvoltából. Legerősebb támaszuk a Pontus men- 
tén uralmuk alá jutott keleti gótság volt. Ez két felől 
is hun telepek közé ékelődve nem gondolhatott ar- 
ra, hogy urait cserben hagyja. Azután meg ők voltak 
azok, akik hun uralom alá hozták a gepidákat. Ezt 
pedig a gepidák sohasem tudták megbocsátani ne- 
kik. Ilyen körülmények közt arra kényszerültek a 
keleti gótok, hogy a gepidákkal szemben a hunok- 
nak fogják a pártját. 

A seregek Pannóniában, az ismeretlen fekvésű 
Netao folyó mellett csaptak össze és a szerencse Árda- 
riknak és szövetségeseinek kedvezett. A hunok el- 
buktak, maga Ellák, Attila legidősebb fia is halálát 
lelte a csatatéren (454). A győzelem után a gepidák 
birtokukba vették a hunok főszállásait, szövetséges 
népeik meg nagyjából megtartották eddigi területü- 
ket, legfeljebb csak helyenként gazdagodtak egyes 
elárvult hun telepekkel. Legfőbb jutalmuk az volt, 
hogy visszanyerték szabadságukat. De minthogy a 
győzőknek tartaniok kellett a hunok támadásaitól, 
siettek biztosítani a maguk számára a római imperium 

barátságát. Árdarik , békét és évjáradékot" kért a bi- 
zánci udvartól és ott hajlottak a kérésre. Ettől az idő- 
től kezdve a gepida-liga tagjai és Bizánc szövetsége- 
sek. A Netao-menti győzők annyira tiszteletben tar- 
tották az imperium jogait, hogy a gazdátlanul maradt 
hajdani pannón provinciákra sem tették rá a kezü- 
ket. Avitus, az új nyugat-római császár minden ne- 
hézség nélkül állítja vissza a nyugat-római imperium 
főségét ezen a területen (455 őszén). De ez volt az 
utolsó alkalom, hogy Pannónia nyugat-római császárt 
látott földjén. 

A csatavesztés után a hunok Attila két fiának, Den- 
giziknek és Irneknek vezetésével a Fekete-tenger 
északi partvidékére menekültek, úgy hogy a keleti 
gótok ottani főszállásai csakhamar megteltek meg- 
vert, hazátlan hun rajokkal. Amint múlt az idő és mind 
nyilvánvalóbb lett, hogy a gepidák ligájával szemben 
mit sem tudnak elérni, végleg berendezkedtek a pon- 
tusi steppén és a keleti gótokat hazájuk elhagyására 
kényszerítették. Mint amolyan elővédnépnek, a leg- 
veszélyesebb területeket találták ki nekik. Valószí- 
nűnek kell tartanunk, hogy a hunokkal egyetértés- 
ben költöztek át a pusztán maradt pannón területek- 
re, a gepidák és szövetségeseik közvetlen szomszéd- 
ságába. Az ő feladatuk lett volna a hun érdekek vé- 
delme a Duna-Tisza medencéjében. Amint azonban 
kikerültek a hun királyfiak ellenőrzése alól, haraggal 
fordultak elnyomóikkal szembe és hogy új hazájuk- 
ban, ellenségtől körülvéve, megállhassanak, inkább 
Marcianus kelet-római császár (megh. 457 jan. vé- 
gén) védelmét kérték. Bizánc szívesen teljesítette 

kérésüket és őket is felvette a foederáltak sorába. 
Kétségkívül alkalmas eszközt látott bennük a gepi- 
dák sakkban tartására. A hunok, látva a gótok árulá- 
sát, szörnyű haragra gerjedtek és , mintha csak el- 
szökött rabszolgák után kutatnának", értük jöttek 
Attila fiainak vezetése alatt. De a gót Valamer, anél- 
kül, hogy testvérei segítségét bevárta volna, vissza- 
verte a támadókat , Szkítia azon részébe, mely mel- 
lett a Danaber (Dnyeper) folyam vize folyik". A ke- 
leti gótok már oly erőseknek érezték magukat, hogy 
egész Alsó-Pannóniát birtokukba akarták venni és 
evégből rátámadtak az ottlakó hun sadagarikra. Dengi- 
zik azonban nem hagyta pusztulni véreit és segítsé- 
gükre sietett. Mindazokat összegyűjtve, akik még 
uralma alatt álltak, Alsó-Pannóniában termett, Bas- 
siana-t (Sirmium és Singidunum között) ostrom alá 
fogta és a vidéket pusztította. A hunok azonban most 
sem értek el maradandó sikereket, sőt oly érzékeny 
veszteségeket szenvedtek, hogy nincs többé kedvük 
összemérni erejüket a keleti gótsággal (466 előtt). 
Ezzel a hun történet elérkezett az utolsó fejezet- 
hez. , Szkítia" büszke urai és az imperium Romanum 
rettegett ellenségei örülnek már, ha békében meg- 
szervezhetik hatalmukat az aldunai és pontusi ré- 
szeken. A két hun királyfi közül — úgy látszik — az 
idősebb, Dengizik, uralkodott a nyugati részeken, a 
mai oláh síkságon, míg a Fekete-tenger menti steppe- 
területen Irnek volt az úr. Mindketten nagyon is tisz- 
tában voltak azzal, hogy harcban kifáradt, menekü- 
lés közben szétzüllött népüknek mindenekelőtt nyu- 
galomra, békére van szüksége, máskülönben soha- 

sem fog új erőre kapni. Ezért már 466 táján követ- 
séget menesztenek Leó bizánci császárhoz és fel- 
ajánlják neki békejobbjukat. Kérik, szüntesse meg 
az ellenségeskedést és engedje meg a hun kereske- 
dőknek, hogy újra megjelenhessenek a Duna-parti 
vásárokon. De a követség nem talált meghallgatásra 
a bizánci udvarban, ott még a hun kereskedelmi kap- 
csolatok felújításáról sem akartak hallani. Az eluta- 
sító válasz természetesen vérig sértette az Attila-fi- 
akat. Hogy mer a császár így bánni velük? Hát idáig 
süllyedt már a hunok tekintélye? Hol van az az idő, 
amikor a császár követei még félve ácsorogtak aty- 
juk fapalotája előtt! A bukás csak most vált bennük 
tudatossá. Dengizik mindjárt háborúval akarta meg- 
torolni a megaláztatást, de Irnek mérséklete intette 
és amikor bátyja mégis felnyergeltette a lovakat, ő 
belső zavarokra hivatkozva, otthon maradt. 

Azokat a belső zavarokat, melyekre Irnek hivat- 
kozott, az ogur-törökség pontusi előtörése váltotta 
ki. Az ogur-törököket az 5. század közepén nagy csa- 
pás éri. Keletről rájuk támadnak a szabirok, akiket 
viszont az avarok tettek hajléktalanná, és ezért nyu- 
gatra menekülnek. A steppe vonulatát követve, el- 
jutnak a Középső-Volgához, hol az erdőhatár szegé- 
lyén a hunoknak szolgáló akatzirokra bukkannak. M1- 
után leverik ezeket, elküldik követeiket Bizáncba és 
szövetségre lépnek a császárral (465—466 kör.). Rö- 
videsen mindazokat a népeket is hatalmuk alá hajt- 
ják, melyek a Kaukázustól északra tanyáznak. 466- 
ban a Kaukázuson keresztül betörnek Perzsiába s az 
ibériai és örmény területeket pusztítják. Vezető né- 

pük a saragur, ami annyit jelent, hogy , fehér vagyis 
királyi ogur", ezenkívül még ogur és onogur (, tíz 
ogur") népekről hallunk. 

Az ogur-törökök foglalásai következtében Irnek 
elvesztette az egész, Dontól keletre eső területeket. 
Amikor Dengizik és Irnek 466-ban elküldik követe- 
iket Konstantinápolyba, még oly kevéssé tartanak 
veszélytől, hogy békés, kereskedelmi kapcsolatokra 
gondolnak. Amikor követségük üres kézzel érkezik 
vissza Bizáncból, már oly válságosra fordul a hely- 
zet, hogy Írnek seregével nem tudja bátyját megse- 
gíteni. Amikor végül Dengizik 466/467 telén betör a 
parti Dáciába, hadjárata már inkább meneküléshez 
hasonlít. Szekerestül kel át a befagyott Dunán, va- 
gyis az egész nép, asszonyostul-gyerekestül követi 
hadát. Ennek megfelelően nem portyázni jön, hanem 
hódítani, új hazát szerezni. Amikor a partok védel- 
mével megbízott római vezér, Anagastes, szándéka 
felől tudakozódik, szóra sem méltatja, hanem köve- 
teit egyenesen a császárhoz küldi. Letelepedésre való 
földet kér és évi subsidiumot. De milyen gőgös, kö- 
vetelőző hangon! A császár persze csak úgy hajlan- 
dó a kérésnek eleget tenni, ha feltétel nélkül meghó- 
dol. Erről azonban tudni sem akar a büszke Dengizik. 
A császár Anthemiust, a későbbi nyugat-római csá- 
szárt bízza meg a betolakodók kiverésével. A sere- 
gek birtokra kelnek és kemény harc után Dengizik 
kénytelen meghátrálni. 

Dengizik balsikerű honfoglalásával egyidőben a 
Pontus-menti steppékről is hanyatt-homlok mene- 
kültek a hunok és szövetséges népeik a Duna túlsó 

partjára, a római imperium védőszárnya alá. Nekik 
még több okuk volt arra, hogy a császártól engedélyt 
kérjenek a betelepedésre. A Perzsáig kalandozó ogur- 
törökségtől csak a Don választotta el őket. A jövevé- 
nyek készségesen elismerik a császár főségét és mint 
, foederati" magukra veszik a Duna-menti limes vé- 
delmét. És a császár örömmel fogadta őket. Ismerte 
íjaik félelmes erejét és azt is tudta, hogy utolsó em- 
berig fogják védeni a limest megrontóik, a gótok, ge- 
pidák és a steppe új urai ellen. Attila fia, Irnek in extre- 
ma minoris Scythiae talált új hazát övéivel együtt. 
Hogy hol kell e hun királyfi menedékét keresnünk, 
nem lehet kétséges. Aligha valahol a mai dél-orosz 
steppén, ahonnan éppen elmenekült, hanem kétség- 
telenül a Duna védőgátja mögött, Dobrudzsa északi 
részében. Dobrudzsát nevezték ugyanis a rómaiak 
Kis-Szkítiának. Irnek rokonai is bizánci zsoldba lép- 
tek. Emnedzur és Ulcindur a partmenti Dáciában, a 
Vit-, Iszker- és a Lom-folyók mentén jutnak szállá- 
sokhoz. Jöttek rugi néptöredékek is. Ezek minden 
jel szerint leszakadtak népük törzséről és hűen ki- 
tartottak a hunok oldalán; balszerencséjükben is osz- 
toztak. Bizzist (Bizye) és Arcadiopolist, Konstanti- 
nápoly két előerődjét kérték állomáshelyül. Még a 
legnyugatabbra lakó hun szárny sem érzi magát biz- 
tonságban és római területre költözik. Azok a szar- 
maták és cemandrok, kik egyes hun rajokkal együtt 
a végsőkig ellenálltak a gót terjeszkedésnek Alsó- 
Pannóniában, Dacia ripensisben Castra Martis váro- 
sánál kapnak földet megtelepedésre. A gótok által 
szorongatott másik népcsoport, a sadagarik szintúgy 

elhagyják pannóniai földjüket és szkír néptöredékek- 
kel, továbbá egynéhány alán rajjal együtt Kis-Szkí- 
tiában, a mai Dobrudzsában szállásolják be magukat. 
Egyedül Dengizik nem akar megtörni. Mint sebzett 
vad még utolsókat mar, 469-ben azonban bizánci kéz- 
re kerül. Anagastos, magister militum ber Thracias 
fejét veszi, melyet karóra tűzve látványosságként 
mutogatnak a konstantinápolyi csőcseléknek. Egye- 
dül maradva az elárvult hun steppéken bizonyára tud- 
ta, miért harcol: a halált akarta. 

Ily nagyarányú vándorlás után nem maradhatott 
túl sok hun a mai oláh és orosz síkságon. Pannóniá- 
tól egészen a Fekete-tengerig mindenki, aki a hu- 
nokkal tartott, áthúzódott római területre. Hogy az 
elárvult pontusi és dunai síkságot mely nép vette 
birtokába, az az elmondottak után nem lehet kétsé- 
ges. A kelet felől betörő ogur-törökök a saragurok 
vezetése alatt átgázolnak az akatzirok harcias népén 
és ellenállhatatlan erővel özönlenek egészen a Kau- 
kázus hegyláncolatáig. Eredményes perzsiai hadjá- 
ratuk után (466) csakhamar átkelnek a Donon és a 
pannóniai Sirmiumig meg sem állnak. Közvetlenül 
felbukkanásuk után szövetségre lépnek a bizánci csá- 
szárral és a szövetség több éven keresztül kiállja a 
próbát. 482-ben Zenon császár segítségül hívja őket 
a keleti gótok ellen, akikkel azután Sirmium környé- 
kén véres csatákat vívnak. De már 499 után ellensé- 
gesen lépnek fel Bizánccal szemben és pusztítják Trá- 
kiát és Moesiát. Ezt az új, hatalmas népet a források 
több alkalommal , bolgárnak" nevezik, ami , keveré- 
ket" jelent. A bolgárok nyelvéről sikerült kimutatni, 

hogy elütött a hunok nyelvétől. Mert míg ez utóbbi- 
ak azt a török nyelvet beszélték, amelyet a türkök, 
ujgurok vagy az európai avarok, addig a bolgárok ere- 
deti nyelve igaz, török volt, de csuvasos nyelv volt, 
melyben az előbb említett nyelvjárások z2-je helyén 
r-et találunk. Ez is azt mutatja, hogy a Pontusnál és 
az Al-Duna mentén kialakuló új nomád , birodalom" 
vezető rétege nem a hun, hanem az ogur volt. Az a 
kevés hun néptöredék, melyet a hódítók új hazájuk- 
ban találtak, már nem sokat változtatott a törzsszö- 
vetség ogur jellegén. Az új uralkodó dinasztia, hogy 
híre és neve még nagyobb, még félelmetesebb le- 
gyen, persze magáévá tette a Pontusnál és az Al-Du- 
nánál továbbélő helyi hun hagyományt és Attilát meg 
Irneket mitikus őseivé fogadta. Különben a magya- 
rok is büszkén hangoztatták hun eredetüket. De 15- 
merünk más példákat is. Az eftaliták messze kelet- 
ről jöttek a kusánok Oxus-menti országába, mégis 
uralkodóik, a leigázott kusánok nagyhírű dinasztiájá- 
ból származtatták magukat. 

A hun birodalom szétesett, az uralkodó nép fel- 
morzsolódott. Csak most, az összeomlás percében 
tudódott ki, hogy a hatalmat egy maroknyi nomád 
nép tartotta kezében a Káspi-tótól egészen a dán Szi- 
getekig. Elbuknak, akik még nemrégiben az egész 
, királyi törzs" apró törzsekre, rajokra, csoportokra 
hullott szét. Egyesek megmaradtak a steppén és fel- 
olvadtak az új államképződményekben és népi ala- 
kulatokban. Legtöbbjük azonban tovább harcolt, bár 
idegen zsoldban. Bizánc katonája lett Irnek, Attila 

kedves fia, és példáját mások is követték. A követ- 
kező években nincs olyan távoli garnizon, ahol ne 
élne császári zsoldban egynéhány hun Attila népé- 
ből. A tiszti és hadvezéri állásokat elárasztják ezek a 
barbárok, az imperium hajdani ellenfelei. Nyugaton 
hasonló a helyzet. A nyugati imperiumot azonban el- 
sősorban azok a germán népek rohanják meg, me- 
lyeket mindeddig a hun hatalom tartott féken. Elő- 
ször szkír-herul-rugi elemek játsszák a főszerepet, 
ők a katonák, ők a vezérek. Nem egy közülük Attila 
közvetlen környezetéhez tartozott és Rómában a leg- 
magasabb méltóságig vitte. Az az Orestes, aki Iulius 
Nepost elűzte a császári trónról, hogy helyébe fiát 
ültesse, az utolsó , római császárt" Nyugaton, Attila 
egyik meghitt embere volt. Orestest — mint ismeretes 
— Odovakar buktatta meg. Ő az első itáliai barbár ki- 
rály. Ez az Odovakar azonban annak a szkír Edekonak 
a fia, akit Attila bizalmával tüntetett ki. Amit , Isten 
ostora" hatalmának teljében, nagy csaták után sem 
tudott elérni, azt , szolgái" játszi könnyűséggel kap- 
ták meg a sorstól: uralkodtak Róma felett. 

A KIADÓ UTÓSZAVA 


Kiadónk a magyar polgári történetírás legjelesebb 
— új kiadásban nem hozzáférhető — munkáit kívánja 
ismételt megjelentetéssel, vagy esetleg még kéz- 
iratban heverő művek publikálásával a szélesebb kö- 
zönség számára megismerhetővé tenni. Azokat az 
írásokat, amelyeket a második világháború után nem 
az adott tudományterület változásának önmozgása, 
hanem a direkt politikai akarat iktatott ki a tudomá- 
nyos gondolkodásból, az egyetemi tananyagokbáól, a 
közkönyvtárakból és az érdeklődő nagyközönség lá- 
tóköréből. Tudjuk, hogy a megjelentetendő írások 
témakörében a legtöbb esetben születtek újabb fel- 
dolgozások, de hiszünk abban, hogy a történettudo- 
mányban is vannak állandó, , örök" értékű művek, 
melyek időszerűségét nem érinti egy-egy részletük 
(netán egész témakörük) későbbi, mégoly , korsze- 
rű" feldolgozásának megjelenése. A kiadó úgy gon- 
dolja, hogy a magyar történetírás utóbbi évtizedei- 
ben túl sokáig volt hegemón helyzetben egyetlen ide- 
ológia ahhoz, hogy lemondhassunk a XIX. század utolsó 
és a XX. század első évtizedeinek gondolati sokszí- 
nűségét tükröző munkákról. 

Váczy Péter 1904. március 17-én született a Turóc 
megyei Ruttkán. A középiskolát Kassán végezte, ez- 
után a budapesti egyetem történelmet és művészet- 
történetet tanult, 1928-ban doktorált. Tanult és ku- 
tatott Bécsben, Rómában és Párizsban. 1929-től a 
Magyar Nemzeti Múzeum Levéltári Osztályán dol- 
gozott, majd 1937-től a budapesti Tudományegye- 
tem magántanára. 1940-től a Magyar Tudományos 
Akadémia levelező tagja. 1940-42 között a kolozsvá- 
ri Bólyai Egyetem középkori tanszékének, 1942-től 
a Pázmány Péter Tudományegyetem középkori egye- 
temes történeti tanszékének tanára. 1949-ben az Aka- 
démia kizárta tagjai köréből, majd rövidesen betil- 
tották történelmi tárgyú előadásait, 1968-ig csak mű- 
vészettörténész hallgatókat oktathatott. 1989-ben 
rehabilitálták, ezt követően a Magyar Tudományos 
Akadémia 1990-ben rendes tagjai közé választotta. 
Váczy Péter 1994. szeptember 28-án hunyt el, 


Kötetünk érintetlenül közli az eredeti szöveget, 
tehát nem változtattunk sem az egykori helyesírá- 
son, sem a szóhasználaton. Mindössze a nyilvánvaló 
elütéseket javítottuk. 

